PRN Melaka: Mohamad akui UMNO bimbang dengan kemarahan rakyat

Kemarahan rakyat terhadap tindakan UMNO yang kemaruk kuasa dan lebih berminat menjatuhkan kerajaan dibimbangi Datuk Seri Mohamad Hasan akan memberi kesan dalam pilihan raya negeri (PRN) Melaka nanti.

Timbalan Presiden UMNO itu memberi alasan kononnya takut jika PRN diadakan ia akan mengakibatkan penularan semula Covid-19 walhal realitinya rakyat sudah menyampah dengan karenah pemimpin parti itu yang gila nak berkuasa.

“Walaupun kadar vaksinasi penuh untuk golongan dewasa telah hampir 90 peratus, kadar jangkitan masih boleh menaik dengan mendadak.

“Covid-19 masih berada dalam komuniti, dalam hal ini kita perlu mendengar pendapat pakar perubatan dan pertimbangan sewajarnya perlu diambil,” katanya lapor Bernama.

Mohamad juga membuat pusingan-U sama seperti Presiden UMNO, Datuk Seri Ahmad Zahid Hamidi yang pada awalnya bersetuju dengan pembubaran Dewan Undangan Negeri (DUN) bagi memberi laluan PRN diadakan tetapi kini membuat pendirian sebaliknya.

Mohamad berkata kerajaan dan Suruhanjaya Pilihan Raya (SPR) wajar mempertimbangkan pandangan daripada pakar perubatan atau kesihatan mengenai kesan kepada negara dan rakyat sekiranya PRN tetap dilaksanakan.

Pada 4 Okt lepas DUN Melaka dibubarkan kerana Kerajaan Negeri Melaka hilang majoriti dan berdasarkan Perlembagaan Negeri Melaka, PRN perlu dilaksanakan dalam masa 60 hari dari tarikh pembubaran itu.

Ia susulan tindakan empat Ahli Dewan Undangan Negeri (ADUN) – Datuk Seri Idris Haron (UMNO-Sungai Udang), Datuk Nor Azman Hassan (UMNO-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas) yang hilang kepercayaan dan menarik sokongan terhadap kepimpinan Ketua Menteri Datuk Seri Sulaiman Md Ali.

Mohamad berkata kerajaan juga perlu mengambil kira faktor lain iaitu negara kini sedang dalam proses pemulihan ekonomi dan sosial susulan wabak maut itu dan rakyat juga baharu dapat meneruskan kehidupan harian seperti biasa justeru PRN Melaka wajar ditangguhkan.

Katanya sekiranya PRN Melaka tetap diadakan, SPR perlu menetapkan kempen pilihan raya dilakukan secara maya dan pengundian dibuat dalam tempoh beberapa hari dan bukannya sehari.


33 peratus kanak-kanak sudah terima dos pertama vaksin

Seramai 1,180,323 atau 33.2 peratus kanak-kanak berusia lima hingga 11 tahun telah menerima dos pertama vaksin COVID-19 menerusi Program Imunisasi Covid-19 Kebangsaan Kanak-Kanak (PICKids).

Berdasarkan laman web COVIDNOW, bagi populasi remaja berusia 12 hingga 17 tahun pula, seramai 2,838,292 individu atau 91.2 peratus telah melengkapkan vaksinasi Covid-19, setakat semalam menurut laporan Bernama.

Seramai 2,938,106 individu atau 94.4 peratus daripada kumpulan itu pula sudah menerima sekurang-kurangnya satu dos vaksin.

Bagi populasi dewasa, seramai 15,317,615 individu atau 65.1 peratus telah menerima dos penggalak Covid-19, seramai 22,936,715 individu atau 97.5 peratus daripada populasi sama telah melengkapkan vaksinasi mereka manakala 23,213,016 individu atau 98.7 peratus menerima sekurang-kurangnya satu dos vaksin.

Vaksinasi harian semalam menyaksikan sebanyak 51,798 dos vaksin diberikan meliputi 14,496 dos pertama, 2,055 dos kedua dan 35,247 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 68,214,783.

Sementara itu, menurut portal GitHub Kementerian Kesihatan, 92 kes kematian akibat Covid-19 direkodkan semalam dengan Kedah merekodkan angka tertinggi sebanyak 28 kes, diikuti Johor (15), Selangor (14), Pulau Pinang (tujuh) dan Perak enam kes.

Negeri Sembilan, Pahang dan Sabah masing-masing merekodkan lima kes, Sarawak dan Terengganu masing-masing tiga manakala Kelantan satu kes.


PRU-15 sesuai dijalankan antara Julai-Sept, cadang bekas Timbalan Pengerusi SPR

Pilihan Raya Umum Ke-15 (PRU-15) paling sesuai dijalankan sekitar antara Julai dan September tahun ini, namun kerajaan perlu mengambil beberapa langkah segera sebelum ia dijalankan.

Bekas Timbalan Pengerusi Suruhanjaya Pilihan Raya (SPR), Datuk Seri Wan Ahmad Wan Omar mencadangkan tempoh waktu tersebut paling sesuai Parlimen dibubar dan PRU-15 dijalankan tetapi perlu terlebih dahulu menyelesaikan isu berhubung wakil rakyat lompat parti.

Memetik laporan Utusan Malaysia, Wan Ahmad berkata PRU-15 bukan penyelesaian total jika akta antilompat parti tidak dikuatkuasakan.

Justeru, katanya, Rang Undang-Undang (RUU) akta berkenaan perlu dibentangkan terlebih dahulu selain dua lagi RUU iaitu Akta Pembiayaan Dana Politik dan Akta Mengehadkan Tempoh Dua Tahun Jawatan Perdana Menteri sebelum PRU-15 diadakan.

“Saya berpandangan Perdana Menteri wajar bubar Parlimen dalam tahun ini juga untuk memberi laluan kepada PRU-15 dengan tempoh paling sesuai antara Julai hingga September tahun ini.

“Bermakna bermula sekarang hingga Julai, kerajaan perlu serius menumpukan kepada pelaksanaan tiga reformasi politik itu yang dipersetujui dalam Memorandum Persefahaman (MoU) Transformasi dan Kestabilan Politik,” katanya.

Perdana Menteri Datuk Seri Ismail Sabri Yaakob baru-baru ini mengakui kerajaan akan tumbang jika mana-mana parti khususnya yang berpihak kepada kerajaan sedia ada mengambil keputusan menarik sokongan mereka.

Wan Ahmad berkata, jika tiga RUU itu dapat dibentangkan sebelum PRU-15, pasti kecelaruan dan kemelut politik yang melanda negara sejak PRU-14 hingga hari ini tidak akan berulang.

“Politik negara amat tidak stabil, amat menjejaskan ekonomi dan kehidupan rakyat. Justeru, opsyen terbaik sekarang ialah kembalikan mandat kepada rakyat,” katanya.

“Rakyat harus diberi peluang untuk membuat keputusan bagi menzahirkan sebuah kerajaan yang kukuh, teguh dan stabil. Inilah yang terbaik untuk masa depan rakyat dan negara,” katanya.


Entah betul entah tidak sumber NST

Nampaknya sudah menjadi amalan media arus perdana sekarang memetik sumber tak bernama untuk melaporkan berita.

NST sebelum ini melaporkan Tan Sri Muhyiddin akan dipanggil oleh SPRM dengan memetik sumber tak bernama.

Kemudian, NST juga memetik sumber tak bernama kononnya TSMY dipanggil sebagai orang yang disyaki, bukan saksi.

Prosedur biasa bila dipanggil untuk disoal siasat, orang yang dipanggil akan tanya sama ada dia dipanggil sebagai saksi atau orang yang disyaki. Kalau saksi lain haknya. Kalau orang yang disyaki lain pula haknya dalam memberi keterangan. TSMY diberitahu dia saksi.

Bila ditanya wartawan, itulah yang diberitahu oleh TSMY. Dia saksi, bukan orang yang disyaki.

Sekarang, NST lapor dengan sekali lagi petik sumber tak bernama, TSMY adalah orang yang disyaki dan beri amaran TSMY tak sepatutnya dedahkan maklumat siasatan.

Eh, yang pertama sekali mendedahkan siasatan ini bukankah sumber tak bernama NST? Jadi, apabila ditanya wartawan, mestilah TSMY jawab kepada wartawan apa yang dia tahu dan apa yang dia diberitahu. Takkan dia nak bohong?

Entah betul entah tidak sumber tak bernama NST ni? Wallahua’lam. Nak semak pun tak boleh sebab tak ada nama.

Mungkin kerja petik sumber tak bernama ini amalan baru media arus perdana agaknya.

Saya cuba buat kajian amalan NST sebelum ini. Maka saya terjumpa berita NST dan BERNAMA (nama pun bernama) tahun 1999.

Pada ketika itu, UMNO mendedahkan senarai penerima saham khas yang diberikan oleh Kementerian Kewangan ketika PMX menjadi Menteri Kewangan.

Antara yang menerimanya ialah ahli keluarga PMX sendiri dan juga bekas Ketua Pemuda UMNO yang kini adalah Presiden UMNO dan Timbalan Perdana Menteri dalam kabinet PMX.

Pada ketika itu NST tak sebut sumber tak bernama. Dia sebut senarai yang dikeluarkan oleh Kementerian Kewangan secara rasmi.

Mungkin etika kewartawanan dah berubah agaknya.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Shafie kecewa tiada ADUN Warisan dilantik dalam kerajaan negeri Sabah

Datuk Seri Mohd Shafie Apdal kecewa apabila tiada satu Ahli Dewan Undangan Negeri (ADUN) Warisan yang dilantik dalam kerajaan negeri Sabah selepas rombakan Kabinet diumumkan Ketua Menteri, Datuk Seri Hajiji Noor.

Presiden Warisan itu tidak dapat menerima keputusan Hajiji yang tidak melantik ADUN Warisan dalam Kabinetnya walaupun sudah disarankan Perdana Menteri Datuk Seri Anwar Ibrahim sebelum ini.

“Parti Warisan telah memberi sokongan penuh kepada saranan Perdana Menteri, Datuk Seri Anwar Ibrahim pada 9 Januari 2023 untuk pembentukan sebuah Kerajaan Perpaduan di Sabah.

“Saranan itu juga mendapat persetujuan dan sokongan daripada UMNO dan Parti Kesejahteraan Demokratik Masyarakat (KDM) yang turut hadir pada pertemuan itu,” katanya dalam kenyataan pada Khamis.

Shafie mendakwa Hajiji membelakangi saranan Perdana Menteri Datuk Seri Anwar Ibrahim dan melanggar persetujuan serta kesepakatan yang telah dicapai.

Ahli Dewan Undangan Negeri (ADUN) Senallang itu turut berkata, penubuhan secepat mungkin sebuah Jawatankuasa Khas juga ditetapkan bagi merungkai butiran berkaitan kepimpinan Kerajaan Perpaduan Sabah yang bertujuan untuk menyelesaikan kemelut politik di negeri ini.

“Namun, semalam majlis angkat sumpah ahli jemaah menteri baharu Sabah telah berlangsung walaupun ia tidak menggambarkan satu Kerajaan Perpaduan.

“Sekali gus, tindakan Hajiji telah membelakangi saranan Perdana Menteri dan melanggar persetujuan dan kesepakatan yang telah dicapai,” katanya.

Katanya lagi, kemelut politik di Sabah akan dapat diatasi dengan adanya persetujuan dan kesepakatan untuk menubuh satu kerajaan perpaduan di Sabah yang terdiri daripada semua parti yang mengganggotai kerajaan di peringkat Persekutuan.

“Ini akan dapat mengatasi kemelut politik di Sabah dan seterusnya memantapkan pemerintahan negara,” katanya.

Sebelum itu, satu rombakan kabinet Sabah yang baharu telah dilakukan di mana Ketua UMNO Sabah, Datuk Seri Bung Moktar digugurkan sebagai Timbalan Ketua Menteri dan Menteri Kerja Raya.

Bagi mengisi kekosongan itu, ADUN Tanjung Keramat daripada UMNO, Datuk Ir Shahelmey Yahya dilantik memegang kedua-dua portfolio terbabit selain penyertaan dua ADUN Pakatan Harapan (PH) Sabah iaitu Datuk Christina Liew dilantik sebagai Menteri Pelancongan, Kebudayaan dan Alam Sekitar serta ADUN Luyang, Phoong Jin Zhe sebagai Menteri Pembangunan Perindustrian.

Bagaimanapun, tiada seorang pun ADUN daripada Warisan disenaraikan menganggotai barisan kabinet kerajaan berkenaan walaupun parti itu dan UMNO mendakwa bahawa Perdana Menteri menyarankan Hajiji membentuk sebuah Kerajaan Perpaduan yang disertai oleh semua parti di Sabah.


Adly bayangkan Idris boleh jadi KM Melaka jika terima dasar PH

Bekas Ketua Menteri (KM) Melaka daripada Amanah, Adly Zahari membayangkan Datuk Seri Idris Haron boleh mentadbir negeri itu sekiranya Pakatan Harapan (PH) menang Pilihan Raya Negeri (PRN) 20 November ini.

Bagaimanapun, Idris yang juga bekas Ahli Dewan Undangan Negeri (ADUN) UMNO Sungai Udang itu mesti terlebih dahulu menerima dasar yang diperjuangkan PH, kata Pengerusi PH Melaka itu ketika mengulas keputusan gabungan berkenaan memberi peluang kepada Idris bertanding atas tiket PKR.

Memetik temu bual bersama MalaysiaKini, Adly berkata Idris mempunyai pengalaman yang banyak dan PH boleh memanfaatkan kelebihan berkenaan untuk mentadbir Melaka.

“Bagi saya, apa yang paling penting ialah bagaimana pakatan itu dibentuk dan dasar-dasar PH itu boleh mereka terima.

“Justeru kalau kita mahu melangkahg ke hadapan, bagi saya yang paling penting ialah muafakat, bukan individu,” kata Adly.

Adly adalah KM Melaka semasa PH menjadi kerajaan negeri dari 2018 hingga 2020 dan akan mempertahankan kerusinya di Bukit Katil.

Namun, sehingga kini Pengerusi PH, Datuk Seri Anwar Ibrahim belum mengumum secara rasmi sama ada Adly akan menerajui pentadbiran negeri Melaka sekiranya PH menang PRN itu.

Idris adalah antara empat ADUN yang menarik sokongan terhadap KM Datuk Seri Sulaiman Md Ali, menyebabkan kerajaan UMNO Melaka tumbang dan Dewan Undangan Negeri (DUN) dibubarkan pada 4 Oktober lalu.

Tiga lagi ADUN yang menarik sokongan itu ialah Datuk Nor Azman Hassan (UMNO-Pantai Kundor); Datuk Norhizam Hassan Baktee (Bebas-Pengkalan Batu); dan Datuk Noor Effandi Ahmad (Bersatu-Telok Mas).

Sebelum itu, Idris telah mendapat persetujuan ADUN PH untuk menjadi KM Melaka, namun tidak sempat apabila Yang di-Pertua Negeri Tun Mohd Ali Rustam, membubarkan DUN setelah mendapat nasihat Sulaiman.


Kajian di UK dapati 500 orang dijangkiti Covid-19 selepas divaksin

Satu kajian di United Kingdom (UK) mendapati sekurang-kurangnya 500 orang lebih yang menerima vaksin Covid-19 terpaksa diberi rawatan di hospital selepas masih dijangkiti virus membunuh itu.

Para penyelidik di Universiti Liverpool mengatakan semua pesakit yang dirawat sudah menerima satu dos vaksin sekurang-kurangnya tiga minggu sebelum mereka dirawat di hospital selepas dijangkiti Covid-19.

Kumpulan itu mengatakan pesakit yang dirawat kebanyakannya terdiri daripada kumpulan warga emas dan lemah.

Jumlah mereka yang dirawat di hospital tersebut mewakili sekitar 1 peratus daripada 52,000 orang yang terlibat dalam penyelidikan ini.

Laporan itu mmemberi amaran: “Warga emas dan kumpulan yang mudah terdedah dengan jangkitan telah melindungi, mungkin secara tidak sengaja terdedah dan dijangkiti sama ada melalui proses vaksinasi atau tidak lama setelah vaksinasi melalui perubahan tingkah laku di mana menganggap mereka kebal.”

Kajian itu mengatakan pesakit cenderung mendapat perlindungan yang baik daripada virus selama tiga atau empat minggu selepas divaksin, namun 526 orang dimasukkan ke hospital dan 113 orang meninggal dan pasukan penyelidik membuat kesimpulan ia sebagai “kegagalan vaksin”.

Colin Semple, seorang profesor perubatan wabak di Universiti Liverpool dan salah seorang pemimpin kajian itu berkata: “Orang ramai tidak boleh terkejut dengan beberapa kegagalan vaksin. Itulah yang diramalkan. Ia mengakibatkan tragedi.”

Penemuan ini diterbitkan oleh Kumpulan Penasihat Ilmiah Kecemasan UK.

Kumpulan penyelidik menyifatkan sepanjang tempoh kajian ini antara 8 Disember hingga 10 Mac 2021, vaksinasi terlalu memfokuskan kumpulan warga emas.


SOP berhubung PRN Sarawak dimuktamad 30 Nov: Khairy

Prosedur operasi standard (SOP) dalam Pilihan Raya Negeri (PRN) Sarawak akan dimuktamadkan pada 30 November ini, kata Khairy Jamaluddin Abu Bakar.

Menteri Kesihatan itu berkata perbincangan berhubung garis panduan dan penyelarasan PRN Sarawak dikendalikan oleh Timbalannya, Datuk Aaron Ago Dagang yang syornya akan dibawa kepada Kerajaan Negeri Sarawak untuk dipertimbangkan.

“Saya telah mengadakan perbincangan tengah hari tadi dengan Setiausaha Kerajaan Negeri Sarawak berkenaan dengan SOP dan menugaskan Timbalan Menteri Kesihatan II, Datuk Aaron Ago Dagang untuk menyelaraskan perkara ini dengan Kerajaan Negeri Sarawak.

“Ada beberapa perkara yang masih perlu diperhalusi saya telah memberi masa sehingga 30 November sebelum dimuktamadkan dan disyorkan kepada Suruhanjaya Pilihan Raya (SPR),” katanya dipetik laporan media.

Khairy terdahulu mempengerusikan Majlis Perundingan Belia Negara Peringkat Negeri Sembilan Sidang I Penggal Ke-33 Tahun 2021-2022 di Seremban hari ini.

PRN Sarawak Ke-12 akan diadakan pada 18 Disember ini dengan hari penamaan calon pada 6 Disember.

Sementara itu, mengulas mengenai isu melibatkan doktor kontrak, Khairy memberitahu beliau akan membawa satu memorandum kepada jemaah menteri bagi mencari jalan penyelesaian.

“Saya akan membawa satu memorandum kepada jemaah menteri dalam masa yang terdekat. Saya akan melihat kepada penyelesaian bagi jangka pendek dan jangka panjang.

Kami mengharapkan bahawa ini sedikit sebanyak dapat menyelesaikan isu berkenaan. Kesemua aspek akan diteliti sebelum menyerapkan mereka ke lantikan tetap,” kata beliau.


Moscow kenakan larangan perjalanan ke atas Naib Presiden AS, Zuckerberg

Kremlin pada Khamis (21 April) mengenakan larangan perjalanan ke atas Naib Presiden Amerika Syarikat (AS) Kamala Harris, Ketua Facebook Mark Zuckerberg dan berpuluh-puluh rakyat AS dan Kanada, sebagai tindakan balas terhadap sekatan yang dikenakan ke atas Moscow dan individu tenama Russia.

Kementerian Luar Russia berkata sekatan perjalanan ke atas 29 warga AS dan 61 warga Kanada – yang juga termasuk pegawai pertahanan, pemimpin perniagaan dan wartawan dari kedua-dua negara – akan kekal berkuat kuasa selama-lamanya.

Senarai individu AS yang dikenakan larangan, termasuk penyampai televisyen ABC News George Stephanopoulos; kolumnis Washington Post, David Ignatius; dan editor laman berita Meduza, Kevin Rothrock.

Pegawai pertahanan AS termasuk jurucakap Pentagon John Kirby dan Timbalan Setiausaha Pertahanan Kathleen Hicks, turut dikenakan sekatan.

Senarai warga Kanada pula diketuai oleh Cameron Ahmad, yang berkhidmat sebagai pengarah komunikasi kepada Perdana Menteri Justin Trudeau, dan Komander Pasukan Gerakan Khas Kanada, Steve Boivin.

Kementerian Luar Russia berkata senarai itu terdiri daripada orang yang bertanggungjawab ke atas dasar “Russophobic” kedua-dua negara.

Russia sebelum ini telah mengharamkan Facebook dan Instagram, yang merupakan sebahagian daripada empayar Meta Zuckerberg, menggelar mereka sebagai organisasi “pelampau”. – Agensi


Awas taktik sindiket guna laman sesawang Maybank2u palsu

Polis mengesan taktik sindiket yang menggunakan laman sesawang palsu bagi memanipulasi pemilik akaun Maybank2u yang menyerupai platform sebenar perbankan dalam talian itu.

Sehingga kini polis telah menerima empat laporan berkaitan kes penipuan seperti itu yang membabitkan kerugian berjumlah RM22,300, kata Pengarah Jabatan Siasatan Jenayah Komersial (JSJK) Bukit Aman, Datuk Zainuddin Yaacob.

Beliau berkata, hasil siasatan mendapati mangsa menerima e-mel kononnya dihantar pihak Maybank menyatakan akaun bank mereka mempunyai masalah keselamatan dan mangsa diminta menekan pautan yang disertakan bersama e-mel berkenaan.

“Bila pautan itu ditekan, laman sesawang palsu yang kelihatan seperti laman sesawang Maybank2u akan dipaparkan dan mangsa tidak menyedari yang itu adalah laman sesawang palsu,” katanya dalam satu kenyataan hari ini.

Katanya, mangsa kemudian mendapati wang dalam akaun mereka berkurangan selepas melakukan kemas kini butiran peribadi, kata laluan dan nombor telefon sepertiyang diminta melalui laman sesawang palsu itu.

“Kes terbaharu yang berlaku menyaksikan mangsa menerima pautan laman sesawang palsu itu daripada satu iklan cabutan bertuah Maybank yang disiarkan menerusi laman sosial Facebook.

“Kita minta orang ramai berhati-hati dengan memastikan alamat URL yang dipaparkan bagi laman sesawang Maybank2u yang dibuka benar-benar sama dengan alamat laman sesawang Maybank2u,” katanya.

Sehubungan itu, Zainuddin meminta orang ramai berhubung dan mendapatkan pengesahan pihak bank sekiranya menerima e-mel yang meminta mereka mengemas kini maklumat peribadi melalu laman sesawang bank Maybank2u.

Orang ramai juga boleh berhubung dengan ‘Scam Response Center’ JSJK di talian 03-26101559 atau 03-26101599 sekiranya mempunyai sebarang kemusykilan atau keraguan berkaitan sesuatu urusan yang disyaki ada kaitan dengan penipuan.


Kontrak Wan Saiful sebagai Pengerusi PTPTN tak disambung

Kontrak Datuk Wan Saiful Wan Jan sebagai Pengerusi Perbadanan Tabung Pendidikan Tinggi Nasional (PTPTN) tidak disambung walaupun sudah berakhir 17 Jun lalu.

Hampir sebulan sudah berakhir kontrak Ketua Penerangan Bersatu sebagai Pengerusi PTPTN, bagaimanapun masih tidak ada tanda ia akan disambung semula malah namanya juga sudah tidak ada dalam laman web rasmi PTPTN.

“Next step, tunggulah hingga next step itu sampai,” kata Wan Saiful ringkas dalam hantaran Facebooknya, ia dipercayai berhubung kedudukannya sebagai Pengerusi PTPTN yang tidak disambung.

Menurut laporan Utusan Malaysia, Wan Saiful memberitahu kontraknya sebagai pengerusi perbadanan itu tamat pada 17 Jun lalu.

Untuk rekod, Wan Saiful dilantik sebagai Pengerusi PTPTN pada 26 Jun 2018.

Wan Saiful sebelum ini antara nama yang disebut-sebut bagi menggantikan Datuk Zuraida Kamaruddin mengisi kerusi Menteri Perusahaan Perladangan dan Komoditi selepas Ahli Parlimen (MP)Ampang itu meninggalkan Bersatu.

Bersatu berpandangan kedudukan Zuraida sebagai Menteri patut diganti kerana jawatan Menteri tersebut didakwa kuota parti berkenaan.


Ancaman Russia: Biden arah rakyat AS segera tinggalkan Ukraine

Presiden Amerika Syarikat (AS) Joe Biden memberi amaran kepada rakyatnya supaya meninggalkan Ukraine, sambil menegaskan bahawa tentera AS tidak akan dihantar untuk membawa mereka pulang sekiranya Russia menyerang negara itu.

“Rakyat Amerika harus keluar, harus keluar sekarang,” kata Biden dalam temu bual dengan Lester Holt NBC yang disiarkan pada Khamis, sambil menambah bahawa tidak ada senario yang boleh mendorongnya menghantar tentera bagi menyelamatkan rakyat Amerika.

“Kita sedang berdepan dengan salah satu tentera terbesar di dunia. Ini adalah situasi yang sangat berbeza, dan keadaan boleh menjadi kelam-kabut dengan pantas,” tambahnya.

“Ia akan menjadi perang dunia apabila rakyat Amerika dan Russia mula menembak antara satu sama lain. Kami berada dalam dunia yang sangat berbeza daripada yang pernah kami alami,” katanya lagi.

Ulasan Biden itu dibuat menyusul rentetan amaran yang semakin meningkat supaya warga AS meninggalkan Ukraine ketika beribu-ribu tentera Russia telah berkumpul di sempadannya.

Jabatan Negara berkata amaran kepada rakyat AS supaya meninggalkan Ukraine dikeluarkan semula kerana Russia boleh memulakan tindakan ketenteraan ke atas Ukraine pada bila-bila masa.

Pencerobohan tentera Russia ke atas Ukraine juga akan memberi kesan buruk kepada keupayaan Kedutaan AS untuk membantu rakyatnya meninggalkan Ukraine, kata jabatan itu.

Pada Oktober, jurucakap Jabatan Negara Ned Price menganggarkan terdapat kira-kira 6,600 warga AS tinggal di Ukraine.

Pegawai kanan pentadbiran Biden memberitahu Presiden Russia Vladimir Putin telah mengumpul semua yang diperlukan untuk melakukan pencerobohan yang boleh menyebabkan korban besar, termasuk kemungkinan kematian 25,000 hingga 50,000 orang awam.

Antara tindakan paling agresif yang boleh diambil Putin jika menceroboh adalah dengan mengepung dan menawan Kyiv, ibu negara Ukraine. Tetapi pegawai menegaskan bahawa penganalisis perisikan AS masih berpendapat Putin belum memutuskan sama ada untuk menyerang atau tidak. – Agensi


Sambutan Aidilfitri: Ingat! Covid-19 masih ada

Menjelang sambutan Aidilfitri beberapa hari lagi, Persatuan Perubatan Malaysia (MMA) mengingatkan orang ramai supaya sentiasa berwaspada kerana wabak Covid-19 masih ada.

Presiden MMA, Dr Muruga Raj Rajathurai berkata virus itu tidak mengubah cara ia merebak dan ia masih boleh menyebabkan simptom teruk atau Covid berpanjangan (simptom Covid-19 yang berpanjangan).

“Walaupun kebanyakan kes yang dilaporkan adalah ringan, ada yang mengalami simptom teruk atau berpanjangan yang mungkin memerlukan kemasukan ke hospital dan pemulihan.

“Kita mungkin berada pada peringkat pasca pandemik di mana Covid-19 terkawal di negara ini, tetapi masih perlu memastikan mereka yang berisiko tinggi terus dilindungi,” katanya dalam satu kenyataan hari ini (12 April 2023).

Beliau mengingatkan mereka yang mempunyai simptom, tanpa mengira umur, untuk menjalani ujian dan diasingkan untuk tempoh yang ditetapkan jika keputusan ujian positif.

“Adalah bijak untuk tidak menolak gejala penyakit seperti influenza (ILI) sebagai selesema biasa. Dapatkan ujian untuk Covid-19.

“Pelitup muka juga perlu dipakai apabila berada di hadapan orang tua, mereka yang mempunyai komorbiditi dan ketika berada di ruang sesak dengan pengudaraan yang lemah,” katanya lapor Borneo Post.

Dr Muruga turut mengingatkan bahawa untuk menguatkan sistem imun juga penting dan perlu dititikberatkan.

“Patuhi diet yang sihat, dapatkan rehat yang mencukupi setiap hari dan senaman akan membantu meningkatkan sistem imun yang merupakan pertahanan semula jadi tubuh terhadap jangkitan,” tambahnya.

Untuk rekod, sehingga 8 April lalu jumlah kumulatif positif sejak kes pertama Covid-19 dikesan di Malaysia pada 25 Januari 2020, adalah sebanyak 5,056,911, dengan 5,006,634 pesakit sembuh dan 36,994 kematian dilaporkan.

Sejak 1 April hingga 8 April, sebanyak 5,172 kes baharu Covid-19 direkodkan dengan 6 April mencatat jumlah harian tertinggi iaitu 805 kes.


Covid-19: Risiko di bangunan guna sistem penyaman udara berpusat

Satu kajian baharu yang diterbitkan oleh penyelidik China menarik perhatian terhadap risiko penularan virus Covid-19 antara dua bangunan berdekatan yang berkongsi satu sistem penyaman udara berpusat.

Kajian itu juga mendapati virus Covid-19 boleh merebak melalui aerosol – titisan yang membawa virus yang bercampur di udara dan disedut – kemungkinan dibantu oleh operasi penyaman udara, sama ada ketika membuka atau menutup pintu dan tingkap.

Oleh itu, pemantauan aliran udara di wad pengasingan untuk pesakit Covid-19 serta pembasmian kuman di kawasan tersebut perlu dipertingkatkan.

Kajian itu diterbitkan secara dalam talian Jumaat lalu (20 Ogos 2021) oleh China CDC Weekly, platform akademik diwujudkan Pusat Kawalan dan Pencegahan Penyakit (CDC) China. Kajian dilakukan bersama penyelidik CDC China dan kakitangan kawalan penyakit tempatan di wilayah Guangdong.

Pada bulan Mei, seorang pesakit Covid-19 di Guangzhou, di wilayah Guangdong, disyaki dijangkiti virus itu melalui aerosol daripada pesakit lain yang tinggal di bangunan yang terpisah tetapi di hospital yang sama. Kedua-duanya adalah individu yang tiba dari luar negara.

Sebelum didiagnosis, kedua-dua pesakit diasingkan di dua bangunan berbeza yang berkongsi siling luar, membentuk ruang yang agak tertutup.

Penyelidik kemudian melakukan kajian lapangan di hospital itu. Mereka menggunakan pemancar sinaran molekul mikro untuk mensimulasikan dan memerhatikan penyebaran zarah-zarah aerosol di udara, dan kemudian menentukan jalur aliran pergerakannya.

Hasil ujian itu menunjukkan bahawa operasi penyaman udara, pembukaan dan penutupan pintu dan tingkap, dan aktiviti manusia semuanya dapat mempengaruhi penyebaran aerosol antara bangunan berdekatan.

“Semakin baik pengalihan udara, semakin cepat pemindahannya,” kata laporan itu.

Berdasarkan kajian itu penyelidik mencadangkan ruang yang mencukupi perlu dikekalkan di antara wad pengasingan dan kawasan pesakit biasa di hospital.

Selain itu, sistem aliran udara di wad pengasingan perlu diperiksa dan langkah-langkah pembasmian kuman diperketatkan bagi mengurangkan risiko penularan virus menerusi aerosol. – China Daily/Asia News Network


881,602 kanak-kanak di Malaysia sudah lengkap vaksin

Sejumlah 881,602 atau 24.8 peratus kanak-kanak berumur lima dan 11 tahun di Malaysia lengkap menerima vaksin di bawah Program Imunisasi Covid-19 Kebangsaan untuk Kanak-kanak (PICKids) setakat semalam.

Menurut laman web CovidNOW, sebanyak 1,538,685 kanak-kanak atau 43.3 peratus daripada kumpulan itu telah menerima sekurang-kurangnya satu dos vaksin tersebut, lapor Bernama.

Bagi remaja berumur 12 hingga 17 tahun, sebanyak 2,895,394 atau 93.1 peratus telah lengkap vaksinasi manakala 2,993,097 atau 96.2 peratus menerima sekurang-kurangnya satu dos vaksin.

Dalam masa sama, sejumlah 16,038,512 atau 68.2 peratus golongan dewasa telah menerima dos penggalak manakala 22,967,541 atau 97.6 peratus telah lengkap dua dos dan 23,243,696 atau 98.8 peratus menerima sekurang-kurangnya satu dos vaksin.

Sebanyak 11,121 dos vaksin Covid-19 harian diberikan semalam melibatkan 1,959 dos pertama, 7,539 dos kedua dan 1,623 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,345,153.

Sementara itu, menurut portal GitHub Kementerian Kesihatan (KKM), sebanyak dua kes kematian akibat Covid-19 direkodkan semalam dengan satu kes masing-masing di Negeri Sembilan dan Perak.

Jumlah berkenaan adalah angka terendah direkodkan selepas kali terakhir angka sama direkodkan pada 16 April tahun lepas.


Ritual tolak banjir, raja bomoh didakwa di Mahkamah hari ini

Selepas tular video ritual menolak banjir baru-baru ini, raja bomoh atau Ibrahim Mat Zin didakwa di Mahkamah Rendah Syariah Ipoh hari ini.

Pendakwaan dibuat terhadapnya adalah mengikut Seksyen 14 Enakmen Jenayah Syariah Perak 1992 atas kesalahan mencela dan menghina agama Islam serta Seksyen 16 enakmen sama kerana mengingkari Fatwa Jabatan Mufti Perak.

Ibrahim, 71, tahun itu turut didakwa bersama seorang individu wanita yang dikenali sebagai ‘Puteri Zaleha’.

Tuduhan dibuat ke atas dua individu berkenaan susulan tular satu video ritual menolak musibah banjir yang dilakukan mereka di Dataran JPS di Teluk Intan baru-baru ini.

Jabatan Agama Islam Perak (JAIPk) pada Rabu membuka kertas siasatan terhadap Raja Bomoh mengikut Seksyen 14 Enakmen Jenayah Syariah Perak 1992 atas kesalahan mencela dan menghina agama Islam.

Mengikut seksyen itu, mereka yang mempersenda akan amalan atau upacara yang berkaitan agama Islam adalah suatu kesalahan yang boleh disabitkan dengan hukuman denda tidak melebihi RM3,000 atau penjara maksimum dua tahun atau kedua-duanya.

Video berdurasi 25 minit yang tular di Facebook itu memperlihatkan Raja Bomoh bersama seorang wanita dikenali sebagai ‘Puteri Zaleha’ membuat ritual tepung tawar dipercayai untuk menolak kejadian banjir.

Mereka menggunakan bahan-bahan seperti beras, kunyit, bunga dan daun-daun kayu. Turut kelihatan di hadapan mereka ialah surah Yasin dan kitab suci al-Quran.


Keganasan di Kazakhstan cubaan rampasan kuasa, kata Presiden

Pasukan keselamatan Kazakhstan dilaporkan menangkap 7,939 individu, majoritinya penunjuk perasaan, dalam demonstrasi yang berlaku di negara itu minggu lalu, – keganasan terburuk dalam sejarah negara Asia Tengah pasca-Soviet – kata Kementerian Dalam Negeri.

Bangunan kerajaan di beberapa bandar telah ditawan dengan mudah oleh penunjuk perasaan dan kemudian dibakar minggu lalu apabila tunjuk perasaan aman terhadap kenaikan harga bahan api bertukar menjadi ganas.

Pihak berkuasa telah menyalahkan keganasan itu terhadap “pelampau” dan “pengganas”, yang sebahagian daripada mereka dikatakan warga asing.

Minggu lalu, bekas Ketua Suruhanjaya Keselamatan Negara, Karim Masimov ditahan atas tuduhan khianat dan penderhakaan, sehari selepas Presiden Kassym-Jomart Tokayev memecatnya.

Tokayev turut memecat menteri Kabinet, mengeluarkan arahan ‘tembak tanpa amaran’ bagi mengakhiri tunjuk perasaan, dan mengisytihar darurat di negara yang mempunyai 19 juta penduduk dan kaya dengan minyak serta gas.

Dia juga meminta pakatan tentera bekas negara-negara Soviet yang diketuai Russia untuk menghantar pasukan, yang menurut kerajaan telah dikerahkan untuk mengawal sasaran strategik.

Tokayev juga menyifatkan tunjuk perasaan yang membawa maut itu sebagai cubaan rampasan kuasa, dan gerakan memburu ‘pengganas’ masih diteruskan.

Dia memberitahu pemimpin pakatan tentera bekas negara Soviet bahawa tindakan itu telah diselaraskan oleh “pusat tunggal”, tetapi tidak menamakan mereka yang bertanggungjawab.

Presiden Russia Vladimir Putin pula mendakwa Kazakhstan telah menjadi sasaran keganasan antarabangsa, tetapi tidak memberikan bukti untuk dakwaan ini. – Agensi


Muhyiddin sedia bawa suara NGO Melayu, Islam ke Dewan Rakyat

Pengerusi Perikatan Nasional (PN), Tan Sri Muhyiddin Yassin berkata, beliau sedia membawa pandangan pertubuhan bukan kerajaan (NGO) Melayu dan Islam ke Dewan Rakyat jika bersesuaian.

Presiden Bersatu itu berkata, beliau terlebih dahulu akan meneliti dan memberi perhatian yang sewajarnya terhadap pandangan yang dikemukakan mereka khasnya melibatkan kepentingan kaum Melayu, Bumiputera dan Islam.

“Insya-Allah saya akan meneliti dan memberikan perhatian yang sewajarnya terhadap pandangan yang dikemukakan dan akan membawa ke sidang Dewan Rakyat sekiranya bersesuaian,” katanya dalam satu kenyataan.

Muhyiddin terdahulu mengadakan pertemuan bersama pimpinan-pimpinan NGO Melayu dan Islam bagi bertukar-tukar pandangan berkenaan isu-isu semasa politik, sosioekonomi dan hal-hal yang melibatkan kepentingan kaum Melayu, Bumiputera dan umat Islam.

Antara yang hadir ialah pimpinan Ikatan Muslimin Malaysia (ISMA), Pertubuhan Pribumi Perkasa Malaysia (PERKASA), Pertubuhan-pertubuhan Pembela Islam (PEMBELA) dan Pertubuhan Kebajikan Darul Islah (PERKID).

Yang turut hadir ialah Pertubuhan Memperkasa Institusi Raja-Raja (MAMPIR), Pertubuhan Gagasan Bangsa dan Majlis Tindakan Ekonomi Melayu (MTEM).

Mengulas lanjut mengenai pertemuan itu, Muhyiddin yang juga Ahli Parlimen Pagoh berkata, beliau percaya perbincangan dengan NGO Melayu Islam itu melambangkan keprihatinan dan komitmen mereka untuk menjaga kepentingan ekonomi, syiar agama dan perpaduan.

“Saya percaya perbincangan tadi melambangkan keprihatinan dan komitmen para pimpinan NGO-NGO Melayu Islam terhadap usaha mereka untuk menjaga kepentingan ekonomi kaum Melayu dan Bumiputera, meningkatkan syiar Islam dan menyatupadukan ummah,” tambahnya.


Sekat kemasukan dari India bukan kerana rasis: Muhyiddin

Keputusan kerajaan menyekat kemasukan pengembara dari India bukan berunsurkan diskriminasi atau rasis, sebaliknya mahu mengawal penularan kes Covid-19 varian baharu daripada merebak di Malaysia, kata Tan Sri Muhyiddin Yassin.

Memetik laporan Bernama Perdana Menteri berkata, keputusan itu dibuat ketika beliau mempengerusikan Sidang Khas Majlis Keselamatan Negara (MKN) semalam.

“Semalam kita buat keputusan, kita sekat atau larang, tak benarkan orang yang datang dari India (masuk). Ini bukan soal rasis atau diskriminasi. Ini adalah untuk memastikan supaya varian yang begitu ganas yang dibawa dari sana tidak akan terjangkit ke sini.

“Jadi kita tidak akan membenarkan mereka masuk ke sempadan Malaysia sama ada menerusi darat, laut atau udara,” katanya di Tangkak, Johor, hari ini.

Muhyiddin, yang juga Ahli Dewan Undangan Negeri (Adun) Gambir itu turut berkata beliau ada melihat rakaman video menunjukkan keadaan terkini Covid-19 di India yang cukup dahsyat akibat penularan varian lebih ganas daripada biasa menyebabkan banyak nyawa terkorban.

“Apabila melihat apa yang berlaku di negara India seperti yang saya sebutkan tadi…(seperti) di Brazil (dan) di banyak negara…varian baharu yang telah ditemukan lebih ganas daripada yang asal. Kesemua (perkembangan) ini meletakkan kita dalam keadaan yang cukup mencabar.

“Tak boleh leka satu hari pun, tak boleh…kerana kalau mungkin sehari akan berlaku perkara yang tidak dapat kita fikirkan berlaku dan ini akan membawa kesan kepada nyawa dan ekonomi negara kita,” kata Ahli Parlimen Pagoh itu.

Disebabkan itu juga, Muhyiddin mengakui kerajaan menghadapi kesukaran dalam membuat pertimbangan mengenai isu pembukaan sempadan meskipun terdapat banyak rayuan oleh pelbagai pihak.

“Sempadan kita masih kekal tutup walaupun ada rayuan oleh sesetengah pihak supaya dibuka untuk membolehkan pergerakan tetapi kita menimbang daripada pelbagai sudut. Mungkin kalau kita buka terlalu awal, ia akan menjadi masalah. Kalau tak buka langsung seperti sekarang pun bermasalah.

“Ini pertimbangan-pertimbangan amat sukar yang saya sendiri terpaksa buat kalau sebahagian besar kes itu dibawa ke sidang khas MKN yang saya pengerusikan,” katanya.


Bayaran pertama penyelesaian 1MDB RM1.8b diterima Putrajaya

Putrajaya sudah menerima sebahagian bayaran penyelesaian berkaitan dengan 1Malaysia Development Bhd (1MDB) bernilai RM1.8 bilion daripada AMMB Holdings Bhd.

Jumlah tersebut sebahagian daripada penyelesaian keseluruhan bernilai RM2.83 bilion yang perlu dibayar kepada kerajaan dan Kementerian Kewangan sudah mendepositkan ke dalam Akaun Amanah Mendapatkan Kembali Aset.

“Baki bayaran penyelesaian sebanyak RM1.03 bilion lagi akan dilunaskan oleh AMMB Holdings pada Disember 2021 dan Julai 2022, masing-masing sebanyak RM515 juta,” kata Kementerian Kewangan dalam satu kenyataan.

Sehingga kini, akaun amanah berkenaan – di bawah seliaan Jabatan Akauntan Negara sudah menerima sebanyak RM18.176 bilion dana yang disita dan dipulangkan berkaitan 1MDB.

Dana-dana ini telah/akan digunakan untuk melunaskan baki hutang 1MDB dan SRC International Sdn Bhd, kata Kementerian Kewangan.

Menteri Kewangan Tengku Datuk Seri Zafrul Tengku Abdul Aziz berkata setakat ini, kerajaan telah melunaskan sebanyak RM12.54 bilion hutang 1MDB dan RM3.8 bilion hutang SRC.

“Setakat 30 Jun 2021, baki hutang merangkumi prinsipal dan kupon/ keuntungan/ faedah bagi bon, sukuk dan pinjaman berjangka adalah sebanyak RM39.66 bilion (1MDB) dan RM1.85 bilion (SRC). Namun, baki semasa akaun amanah hanya cukup untuk melunaskan prinsipal dan faedah hutang 1MDB untuk tahun 2021 dan 2022 sahaja,” jelas beliau.

Setelah semua dana Akaun Amanah digunakan, kerajaan masih perlu menanggung obligasi bayaran baki hutang 1MDB memandangkan hutang tersebut adalah disokong oleh kerajaan melalui Jaminan Kerajaan dan Surat Sokongan semasa hutang-hutang ini diterbitkan.

Bagaimanapun, Kementerian Kewangan berkata ia akan sentiasa memastikan peruntukan yang secukupnya bagi menyelesaikan hutang 1MDB dan SRC untuk menguruskan beban kewangan kedua-dua entiti ini.


Pastikan pilihan raya tak gugat kestabilan negara: Sultan Nazrin

Kepimpinan parti politik bertanggungjawab memastikan pilihan raya di negara ini tidak menjadi medan pencetus yang boleh menggugat kestabilan negara dan menjejaskan keharmonian warga, demikian titah Sultan Perak Sultan Nazrin Shah.

Sultan Nazrin bertitah isu sensasi yang menyalakan bara perkauman serta meniupkan sentimen agama dalam meraih undi semasa berkempen akan menyulitkan usaha penyatupaduan, memisah dan merenggangkan hubungan rakyat pelbagai latar belakang seterusnya membatalkan usaha membina negara bangsa yang stabil, aman, makmur lagi sejahtera.

“Negara bangsa yang stabil, aman, makmur lagi sejahtera, lebih besar nilainya dan tidak harus dileburkan dengan pendekatan politik yang memilih untuk berkerat rotan berpatah arang hingga akhirnya yang menang menjadi arang, yang kalah menjadi abu,” titah baginda ketika melancarkan buku Pilihan Raya Demokrasi Malaysia: Tanding, Pilih, Menang, Tadbir di sini hari ini.

Baginda bertitah memilih kerajaan menerusi pilihan raya merupakan urusan serius kerana nasib rakyat dan negara bergantung pada mereka yang diberikan kuasa untuk membentuk kerajaan, lapor Bernama.

Sehubungan itu, Sultan Nazrin bertitah pengundian hendaklah berasaskan pemikiran yang rasional berteraskan fakta dan bukannya berasaskan sentimen serta emosi.

Titah Sultan Nazrin pilihan raya yang bebas dan adil membolehkan rakyat, parti, calon dan media menikmati hak asasi mereka merangkumi kebebasan bersuara, berpersatuan, bergerak dan berhimpun, bebas daripada ugutan, tekanan serta keganasan selain bebas mendapat akses kepada maklumat dan kemudahan media.

Baginda bertitah pilihan raya yang dilaksanakan secara bebas dan adil bukan sahaja berjaya meningkatkan keyakinan dan penyertaan rakyat malah menjadi satu piawaian antarabangsa terhadap tahap keutuhan hak asasi setiap warganegara.

“Cara sesuatu pilihan raya dikendalikan turut mencerminkan tahap pemikiran, intelek, kematangan, meluhurkan perlembagaan dan mendaulatkan undang-undang, tahap integriti, keikhlasan dan amalan ketelusan pentadbiran sesebuah negara,” titah Sultan Nazrin.

Selain itu, baginda bertitah Suruhanjaya Pilihan Raya (SPR) ibarat pengadil yang mengendalikan urusan persaingan antara calon dan parti politik semasa pilihan raya wajib, pada setiap masa, bersikap berkecuali terhadap mana-mana pihak.

“Demi memastikan kedaulatan dan kemuliaan takhta pemerintahan tidak tercemar, SPR sebagai badan yang dilantik Seri Paduka Baginda Yang di-Pertuan Agong, wajib menjunjung titah ketaatsetiaan dengan menguruskan pilihan raya secara yang boleh dipercayai, bebas dan adil, berkecuali, mengamalkan kesaksamaan yang tidak boleh dipertikai serta ketelusan yang tidak diragui.

Menyentuh penurunan had usia layak mengundi kepada 18 tahun, Sultan Nazrin bertitah ia hendaklah ditafsirkan sebagai peluang yang memberikan kuasa lebih besar kepada anak muda untuk memilih pemimpin dan mencorakkan kerajaan.

Baginda bertitah anak muda perlu dibimbing agar memiliki tahap literasi politik yang berupaya memahami erti dan amalan demokrasi yang sihat, memahami sistem kerajaan, sistem pentadbiran, proses pembentukan kerajaan dan elemen yang wajib dimiliki oleh pemimpin.

Sultan Nazrin bertitah susulan pindaan rang undang-undang yang menurunkan had usia layak mengundi daripada 21 kepada 18 tahun, lebih 7 juta orang dijangka terdaftar secara automatik sebagai pengundi baharu pada Pilihan Raya Umum (PRU) Ke-15, meningkat lebih 50 peratus berbanding bilangan pengundi berdaftar semasa PRU14.

Mengenai buku Pilihan Raya Demokrasi Malaysia: Tanding, Pilih, Menang, Tadbir setebal 760 halaman, Sultan Nazrin bertitah ia merupakan satu dokumentasi yang merekodkan pelbagai aspek pilihan raya, merangkumi sejarah, perundangan, proses, ulasan, pandangan dan saranan.

Baginda bertitah penerbitan itu bertujuan mengilmukan rakyat supaya lebih berpengetahuan dan memahami peranan sebagai pengundi.

Buku terbitan Universiti Malaya itu adalah karya bekas Pengerusi SPR Tan Sri Ab Rashid Ab Rahman bersama Ahli Jawatankuasa Khas Pembaikan Sistem dan Undang-Undang Pilihan Raya Dr G Manimaran, yang sebelum ini merupakan wartawan akhbar tempatan.


Hargai komitmen PAS perkukuh kerjasama dengan PN

Assalamualaikum.

Pagi tadi saya hadir ke Majlis Perasmian Muktamar Tahunan Pas Ke-68 yang diadakan di Kedah.

Saya bagi pihak Perikatan Nasional (PN) dan Parti Pribumi Bersatu Malaysia (Bersatu) mengucapkan selamat bersidang kepada seluruh perwakilan muktamar tahunan kali ini.

Pengerusi Perikatan Nasional, Tan Sri Muhyiddin Yassin menghadiri Muktamar Tahunan PAS.

Muktamar kali ini amat penting kerana berlangsung dalam suasana semua parti politik termasuk PN bersiap sedia untuk menghadapi Pilihan Raya Umum Ke-15 (PRU-15) yang dijangka diadakan pada tahun ini.

Besarlah harapan saya agar muktamar ini bukan sahaja menjadi medan bagi memperkukuhkan parti Pas tetapi juga memperkuatkan PN khususnya dalam menghadapi pilihan raya umum nanti.

Saya juga mengucapkan tahniah kepada Presiden Pas, YB Tan Sri Tuan Guru Haji Abdul Hadi Awang di atas ucapan dasar beliau yang selari dengan matlamat perjuangan PN untuk membentuk sebuah kerajaan yang prihatin, berintegiriti dan bebas rasuah ke arah mewujudkan Malaysia Sejahtera.

Saya turut terharu mendengar komitmen dan iltizam berterusan Pas bagi memperkukuhkan ikatan persaudaraan dalam PN seterusnya menetapkan hala tuju yang lebih jelas bagi menghadapi pilihan raya.

Sebagai rakan dalam komponen PN, Bersatu menghormati setiap pandangan yang dikemukakan oleh saf kepimpinan Pas dan para perwakilan demi kebaikan bersama.

Selamat bersidang.


PRU-15: PAS, UMNO setuju elak pertembungan di 27 kerusi ‘muafakat’

PAS dan UMNO dilaporkan telah mencapai persetujuan untuk mengelakkan pertembungan sesama sendiri di tiga kerusi Parlimen pada Pilihan Raya Umum Ke-15 (PRU-15), dengan 24 kerusi lagi akan datang tidak lama lagi.

Pengarah Pusat Penyelidikan PAS Mohd Zuhdi Marzuki berkata PAS dan akar umbi UMNO telah membincangkan perkara membabitkan kerusi berkenaan dan cadangan itu akan dimajukan kepada pucuk pimpinan kedua-dua parti, bagi mengelak kemenangan Pakatan Harapan (PH).

“Realiti di lapangan, ahli akar umbi PAS dan UMNO khususnya di kawasan yang berisiko untuk PH menang amat berharap kerjasama ini dapat berlaku. Justeru, apabila saya bangkitkan minggu lepas, berhubung 27 kerusi itu, mereka menyambutnya.

“Saya sendiri telah pergi ke 27 kawasan yang disebutkan… bertemu pimpinan PAS serta UMNO dan mereka amat mengalu-alukan kerjasama politik.

“Setakat ini, saya telah mendapat persetujuan tiga kawasan Parlimen untuk mereka mengagihkan kerusi supaya tidak bertembung, ” katanya menurut Utusan hari ini.

Mohd Zuhdi sebelum ini berkata PAS dan UMNO perlu mencapai kata sepakat untuk mengelak pertembungan di 27 kerusi Parlimen di Semenanjung yang digelar “kerusi Muafakat Nasional (MN)”, dan jika gagal, ianya boleh menyebabkan PH kembali berkuasa.

Pada PRU-14, 20 daripada 27 kerusi dimenangi PH, membolehkan mereka membentuk kerajaan, penegasan PAS bahawa kedua-dua parti itu tidak boleh bertembung di kerusi tersebut.

Mohd Zuhdi menambah, perkara mengenai 27 kerusi itu berkemungkinan akan dibangkitkan pada muktamar atau muktamar tahunan PAS yang akan berlangsung di Kedah dari 1 hingga 4 September ini.

Mengulas lanjut, beliau berkata perkara itu belum dibincangkan bersama Parti Pribumi Bersatu Malaysia (Bersatu), namun beliau berharap parti itu tidak mengganggu perancangan yang telah dibuat.

“Setakat ini ia belum dibincangkan dengan Bersatu, kerana saya tidak terlibat dalam rundingan kerusi dengan Bersatu.

“Sehingga kini, saya masih dalam jawatankuasa khas perundingan MN, jadi saya hanya boleh bekerjasama dengan UMNO, dan saya sebenarnya berharap Bersatu juga boleh bekerjasama untuk mengelak kerusi berisiko jatuh ke tangan PH.

“Terdapat 10 kerusi yang disandang Bersatu yang berisiko jatuh ke tangan PH yang tidak termasuk 27 kerusi,” katanya.

Dilaporkan Ahad lalu, Timbalan Presiden UMNO Datuk Seri Mohamad Hassan menyambut baik saranan supaya tidak ada pertembungan antara calon PAS dan UMNO di 27 kerusi dan ia akan dibincangkan secara dalaman oleh parti itu untuk mengambil kira kebaikan dan keburukan berhubung perkara tersebut.


Kes baharu Covid-19 naik semula

Sebanyak 5,071 jangkitan baharu dilaporkan di seluruh negara dalam tempoh 24 jam sehingga 12 tengah hari tadi, naik berbanding 4,626 kes semalam.

Ketua Pengarah Kesihatan Tan Sri Dr Noor Hisham Abdullah berkata jumlah terbaharu itu menjadikan kumulatif sejak awal tahun lalu hingga hari ini sebanyak 2,481,339 kes.

Berdasarkan statistik Kementerian Kesihatan (KKM) semalam, semua negeri merekodkan jumlah kes di bawah paras 1,000, dengan Labuan mencatat sifar kes Covid-19 dan tertinggi sebanyak 883 kes di Selangor.

Beliau juga berkata kadar kebolehjangkitan Covid-19 atau Ro/Rt pada jangkaan mengikut kes seharian pada 1 November 2021 untuk seluruh negara adalah 0.96.

Tiga negeri dan Wilayah Persekutuan mencatat kadar RT melebihi 1 iaitu Putrajaya sebanyak 1.06, Kuala Lumpur (1.01) dan Negeri Sembilan (1.00).

Sementara itu, seramai 22,378,822 atau 95.6 peratus individu dewasa di seluruh negara telah lengkap divaksinasi sejak Program Imunisasi Covid-19 Kebangsaan (PICK) dilancarkan 24 Februari lalu sehingga semalam.

Menurut KKM, sebanyak 97.7 peratus atau 22,878,462 lagi menerima sekurang-kurangnya satu dos daripada vaksin dua dos atau vaksin dos tunggal.

Mulai 20 September hingga semalam juga seramai 2,129,730 atau 67.7 peratus remaja berusia 12 hingga 17 tahun telah lengkap divaksinasi, manakala 83.2 peratus atau 2,616,321 lagi menerima sekurang-kurangnya satu dos.

Keseluruhannya lebih 50.18 juta dos vaksin telah diberikan kepada individu yang layak, termasuk 351,114 penerima dos penggalak yang terdiri daripada warga emas dan petugas barisan hadapan.


Jangan kata kita nak bunuh TnG, kata Loke

Sistem pembayaran terbuka untuk pengangkutan awam khususnya di bawah Prasarana Malaysia Bhd selain daripada penggunaan Touch ‘n Go (TnG), akan dilaksanakan dalam masa beberapa bulan lagi, kata Menteri Pengangkutan Anthony Loke.

Loke menjelaskan kerajaan tidak berniat untuk menghapuskan penggunaan TnG, sebaliknya sistem pembayaran terbuka akan membolehkan pengguna menggunakan kad kredit atau debit sebagai pembayaran untuk menggunakan pengangkutan awam selain kad Touch ‘n Go.

“Ini untuk memberi pilihan kepada pengguna selain menggunakan Touch ‘n Go,” katanya menurut laporan Bernama.

Loke mengulas kenyataan Perdana Menteri Datuk Anwar Ibrahim semalam mengenai monopoli Touch ‘n Go yang mungkin ditimbang semula kerana dilihat tiada kemajuan meyakinkan dalam sistem itu.

Bercakap dalam sidang media selepas melancarkan Plaza Premium Lounge di Lapangan Terbang Antarabangsa Kuala Lumpur di sini hari ini, Loke berkata kenyataan perdana menteri itu bukan bermaksud perkhidmatan Touch ‘n Go ditamatkan.

“Kita bukan nak tamatkan Touch ‘n Go, jangan kata macam kita nak bunuh Touch ‘n Go. Cuma Touch ‘n Go akan menjadi salah satu (pembayaran) daripada satu-satunya sekarang,” katanya dan menambah pengguna juga merungut kerana tidak diberi pilihan dalam pembayaran untuk pengangkutan awam dan lebuh raya.

Loke berkata perdana menteri telah memberi arahan supaya perkara itu dibincangkan dalam Kabinet dan ia memerlukan penyelesaian segera supaya membuka ruang kepada sistem pembayaran yang lain.

Untuk pengangkutan awam, katanya beliau telah mengarahkan agensi termasuk operator di bawah Kementerian Pengangkutan (MOT) untuk mengaplikasikan sistem pembayaran terbuka.

Loke berkata Prasarana telah diarah melaksanakan sistem pembayaran terbuka dan mereka memerlukan masa untuk mengintegrasikan sistem.

Sistem pengangkutan awam di bawah Prasarana termasuklah perkhidmatan bas, Transit Aliran Ringan (LRT), dan Perkhidmatan Transit Aliran Massa (MRT).


Polis terima puluhan ribu alamat IP kongsi kandungan lucah kanak-kanak

Polis Diraja Malaysia (PDRM) menerima puluhan ribu alamat protokol internet (IP) yang disyaki berkongsi kandungan lucah kanak-kanak di Internet daripada pihak berkuasa antarabangsa sejak enam tahun lepas.

Bagaimanapun akibat kekurangan tenaga kerja, jumlah tangkapan dan pemeriksaan yang dilakukan jauh lebih kecil daripada itu, lapor Bernama.

Ketua Penolong Pengarah Bahagian Siasatan Jenayah Seksual, Wanita dan Kanak-kanak (D11) ACP Siti Kamsiah Hassan berkata sejak 2017 hingga Mac tahun ini, PDRM menerima 93,368 alamat IP yang disyaki terlibat melakukan kegiatan itu daripada sistem perkongsian maklumat yang dianggotai antaranya Polis Antarabangsa (Interpol), Biro Siasatan Persekutuan (FBI) Amerika Syarikat dan National Center For Missing and Exploited Children.

Beliau berkata berikutan kekangan kakitangan terlatih untuk menapis dan meneliti maklumat diterima itu, hanya 103 alamat IP diperiksa yang membawa kepada penangkapan 50 individu.

“Maklumat yang diterima ini akan diteliti oleh unit siasatan Malaysia Internet Crime Against Children (MICAC) D11 yang ketika ini hanya dianggotai tiga pegawai penyiasat berpangkat Inspektor.

“Oleh itu, D11 amat berharap peruntukan yang diumum kerajaan dalam Bajet 2022 melibatkan pertambahan perjawatan dan peruntukan kewangan dapat disalur dengan segera bagi memastikan bahagian ini dapat memainkan peranan yang lebih berkesan dalam menangani jenayah melibatkan kanak-kanak,” katanya kepada Bernama baru-baru ini.

Menteri Kewangan Tengku Datuk Seri Zafrul Tengku Abdul Aziz semasa membentangkan Bajet 2022 di Dewan Rakyat tahun lepas berkata peruntukan sebanyak RM13 juta dan 100 jawatan baharu diberi kepada D11 bagi memastikan sebarang bentuk keganasan dan jenayah terhadap golongan kanak-kanak dan wanita dapat dihentikan.

Siti Kamsiah berkata kertas kerja perancangan D11 mengenai peruntukan yang diberi itu telah dikemukakan kepada Jabatan Perkhidmatan Awam pada Mac lepas, dan kini pihaknya menunggu serta mengharapkan maklum balas yang positif.

Beliau berkata melalui peruntukan itu, pihaknya bercadang untuk menubuhkan MICAC di setiap kontinjen polis dengan sekurang-kurangnya seorang anggota penyiasat berbanding hanya tiga pegawai penyiasat di peringkat Bukit Aman ketika ini.

Katanya ia berikutan kegiatan melayari termasuk memuat naik dan memuat turun kandungan lucah kanak-kanak dilihat semakin meningkat setiap tahun.

“Berdasarkan maklumat yang kita terima, pada 2017 hanya 46 alamat IP disyaki terlibat dalam kegiatan itu dan ia meningkat kepada 2,660 alamat IP pada 2018, 2019 (9,017 alamat IP), 2020 (18,508 alamat IP), 2021 (48,752 alamat IP) dan 14,385 alamat IP pada tiga bulan pertama tahun ini.

“Jumlah penahanan juga menunjukkan peningkatan iaitu pada 2017 hingga 2019 hanya dua individu ditahan, kemudian meningkat kepada 22 orang pada 2020 dan 24 individu pada tahun lepas, manakala untuk tiga bulan pertama ini, dua orang telah ditahan kerana terlibat dalam kegiatan itu,” katanya.

Menurutnya trend peningkatan itu amat membimbangkan malah terdapat agensi-agensi penguatkuasaan antarabangsa yang menawarkan kerjasama kepada PDRM untuk mempertingkatkan lagi tindakan penguatkuasaan bagi membanteras kegiatan berkenaan.

“Ini adalah masa yang amat perlu untuk kita memperkasakan Bahagian D11 dan unit MICAC dari segi perjawatan serta peralatan supaya lebih banyak data berkaitan kegiatan ini dapat dianalisis dan seterusnya membawa kepada penahanan mereka yang terlibat,” katanya.

Siti Kamsiah berkata penahanan pedofilia berusia 41 tahun berasal dari Lundu, Sarawak, yang dijatuhi hukuman penjara 48 tahun enam bulan dan 15 sebatan pada tahun lepas merupakan contoh penahanan yang dibuat melalui sistem perkongsian maklumat itu.

“Pedofilia itu bukan sahaja memuat naik video lucah kanak-kanak di ‘dark web’ atau web tertutup malah ada mengaku mencabul dan melakukan amang seksual terhadap kanak-kanak sejak dia belajar di sebuah universiti tempatan di Selangor pada 2002.

“Dia juga mengaku berkongsi perbuatan terkutuk itu dengan pedofilia lain di ‘dark web’ sekali gus menjadi dorongan perbuatan berkenaan diikuti oleh pedofilia lain,” katanya.


‘Kerajaan pembohongan yang dibuat oleh Zahid’

Setiausaha Agung Perikatan Nasional (PN), Datuk Seri Hamzah Zainuddin menyifatkan kerajaan campuran hari ini dibina atas pembohongan yang dicipta Pengerusi Barisan Nasional (BN), Datuk Seri Ahmad Zahid Hamidi.

Beliau mendakwa sudah mendapat pengesahan daripada dua presiden parti komponen BN sendiri yang keputusan Zahid itu tidak melalui mereka.

“Saya nak maklumkan hari ini, selepas saja pilihan raya diumumkan ada perjumpaan dalam kalangan pemimpin BN. Saya dah maklumkan kepada ramai di Malaysia ini yang sebenarnya surat yang dihantar oleh Presiden UMNO, Pengerusi BN kepada Yang di-Pertuan Agong adalah satu keputusan yang dibuat oleh beliau sendiri. Bukan keputusan BN.

“Saya tanya dengan Presiden MIC, dia kata tak ada keputusan. Saya tanya dengan Presiden MCA, dia kata tak ada keputusan. Maka bermakna ini adalah kerajaan pembohongan yang dibuat oleh Zahid Hamidi.

“Mana mungkin dengan cara bohong boleh selamat kerajaan ini,” katanya ketika berucap pada Majlis Pelancaran Jentera PN DUN Sg Burong dan DUN Permatang di Tanjung Karang, malam ini.

Beliau turut mendedahkan soal perancangan awal antara Zahid dan Datuk Seri Anwar Ibrahim untuk mengangkat Pengerusi PKR itu sebagai perdana menteri yang sudah bermula sebelum pilihan raya umum lalu.

“Selepas PRN Sabah, kita nak bincang tentang Muafakat Nasional di rumah Tan Sri Muhyiddin Yassin. Ada Tan Sri, Tuan Guru Haji Hadi, Zahid, (Datuk Seri) Ahmad Maslan dan saya sendiri. Ketika itu kita adalah kerajaan, TSMY adalah perdana menteri.

“Tan Sri tanya Zahid, ‘Zahid, saya nak tanya surat yang kau hantar ke istana itu betul atau tidak?’ Zahid kata ‘tak betul’,” katanya.

Namun ketika surat menyatakan sokongan Zahid terhadap Anwar sebagai perdana menteri dikeluarkan, Presiden UMNO itu berang dan bertindak meninggalkan rumah Muhyiddin dengan Ahmad Maslan.

“Kerajaan ketika itu ahli-ahli Kabinet adalah ahli UMNO. Ramai di kalangan ahli UMNO jadi anggota Kabinet. Dia hantar (surat) nak menjatuhkan kerajaan di bawah pimpinan Tan Sri.

“Selepas dia keluar, dia terus ke rumah (Datuk Seri) Ismail Sabri. Dia kata Mail sebenarnya ada surat aku sudah hantar ke istana utk menyokong Anwar Ibrahim jadi perdana menteri.

“Jadi, apa yang berlaku hari ini adalah satu perancangan yang telah pun mereka rancang awal sebelum pilihan raya (PRU-15),” katanya.

Tambahnya, “Anwar bercakap dalam kempen ‘mana mungkin saya bekerja dengan kaki sakau, dia juga pembohong, penipu’. Kerajan yang ada hari ini adalah kerajaan yang dipimpin oleh penyangak, pembohong, penipu.”


MetMalaysia keluar amaran cuaca buruk 8 negeri hari ini

Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di lapan negeri hingga jam 6 petang ini.

MetMalaysia melaporkan beberapa negeri dijangka dilanda cuaca buruk iaitu Perak, Kelantan, Terengganu, Pahang, Selangor, Negeri Sembilan, Johor dan Kuala Lumpur.

Kawasan terlibat dijangka dilanda ribut petir, hujan lebat dan angin kencang di Perak membabitkan daerah Hulu Perak manakala di Kelantan ialah Jeli, Tanah Merah, Machang, Kuala Krai dan Gua Musang.

Manakala bagi Terengganu melibatkan kawasan Dungun dan Kemaman sementara Pahang melibatkan Cameron Higlands, Bentong, Bera serta Rompin.

Di Selangor dijangka membabitkan daerah Sabak Bernam, Kuala Selangor, Gombak, Petaling dan Hulu Langat.

Sementara di Negeri Sembilan pula membabitkan Jelebu, Kuala Pilah, Rembau, Jempol dan Tampin.

Di Johor antara daerah yang dijangka terjejas termasuk Segamat, Muar, Batu Pahat, Kluang, Mersing, Kulai, Kota Tinggi dan Johor Bahru.


UMNO tiada legitimasi moral tuduh PAS amal politik wang, rasuah

UMNO tidak mempunyai legitimasi moral untuk menuduh PAS mengamalkan politik wang atau rasuah, kata Ketua Penerangan PAS Pusat Khairil Nizam Khirudin.

Beliau menegaskan PAS tidak pernah menggunakan taktik sedemikian untuk menarik pengundi tidak seperti “parti lain” yang terkenal dengan amalan sedemikian semasa pemilihan parti atau pilihan raya umum.

PAS tidak pernah mengamalkan sebarang bentuk politik wang atau sogokan rasuah seperti yang didakwa terhadap parti itu, sementara ulasan Presiden UMNO Datuk Seri Ahmad Zahid Hamidi bercanggah dengan maksud yang disampaikan Tan Sri Abdul Hadi Awang, katanya.

“Merujuk kepada kenyataan Presiden UMNO yang menyebut bahawa: “Kalau dia (PAS) buat dipanggil sedekah, kalau kita (UMNO) buat dipanggil rasuah,” ternyata ianya adalah suatu kenyataan yang jelas bercanggah dengan ucapan dan makna sebenar Presiden PAS.

“Sedangkan Presiden PAS ketika menjawab soalan media di Negeri Sembilan semalam menyebut bahawa, undang-undang pilihan raya tidak membenarkan calon dan wakil calon memberikan sumbangan kepada pengundi.

“Tetapi jika ada individu atau orang awam yang hendak memberikan sumbangan, terpulang kepada mereka sendiri.

“Ada pun sumbangan orang awam itu tiada kaitan dengan calon, wakil calon atau PAS sebagai sebuah parti yang bertanding,” kata Khairil yang juga Ahli Parlimen Jerantut menerusi kenyataan media hari ini (23 Januari 2023).

Semalam, Zahid dilaporkan mengkritik sikap Abdul Haji yang didakwa kononnya mempertahankan tindakan pengagihan wang oleh segelintir individu kepada pengundi ketika Pilihan Raya Umum Ke-15 (PRU-15) dengan mendakwa ia adalah sedekah.

“Kalau dia (PAS) buat (dianggap) sedekah, kalau kita bagi (dianggap) rasuah,” kata Zahid.

Presiden UMNO itu sedang berdepan puluhan tuduhan jenayah, termasuk rasuah, tetapi dilantik oleh rakannya daripada Pakatan Harapan (PH) menjadi Timbalan Perdana Menteri selepas membawa UMNO menyokong Datuk Seri Anwar Ibrahim dan DAP.


Dua sungai di Pahang, Kelantan catat paras bahaya

Dua sungai di Pahang dan Kelantan hari ini (Rabu, 14 Disember 2022) mencatat bacaan paras air melebihi tahap bahaya, susulan hujan lebat yang berlaku sejak beberapa hari lalu.

Menurut laman sesawang Jabatan Pengairan dan Saliran (JPS), stesen pengukur Jalan Kota Bahagia, Rompin, Pahang mencatat paras air Sungai Keratong sedalam 11.06 meter (m) sehingga jam 10.45 pagi ini, berbanding 8.60m paras normal.

Manakala, paras air di Sungai Golok di stesen pengukur Rantau Panjang, Pasir Mas, Kelantan, pula mencatat 9.25m berbanding 5.00m paras normal.

Sehingga jam 7 pagi tadi, tujuh PPS dibuka di Pasir Mas bagi menempatkan 2,018 mangsa daripada 635 keluarga yang terjejas akibat banjir di beberapa mukim.

Sementara itu, 11 lagi sungai di empat negeri iaitu lima di Pahang, dan masing-masing dua di Negeri Sembilan, Johor dan Sarawak, pula mencatat bacaan melebihi tahap amaran.

Pada masa sama, 12 sungai di enam negeri mencatat bacaan paras air melebihi tahap waspada.

Sembilan daripadanya dilaporkan di Pahang; diikuti Negeri Sembilan (dua) dan masing-masing satu di Johor, Sarawak, Selangor dan Terengganu.


Bersatu bukan liabiliti kepada PN, kata Timbalan Presiden PAS

Pendakwaan terpilih bermotifkan politik terhadap pemimpin Bersatu hanya bertujuan merosakkan integriti Perikatan Nasional (PN) yang kekal mendapat sokongan rakyat, kata Timbalan Presiden PAS, Datuk Seri Tuan Ibrahim Tuan Man.

Sehubungan itu, katanya PAS tidak melihat sekutunya di dalam gabungan PN sebagai liabiliti, walaupun pemimpin utamanya, termasuk Presiden Bersatu, Tan Sri Muhyiddin Yassin berdepan kes mahkamah

Menurutnya, imej ‘Bersih dan Stabil’ yang dipegang PAS dan PN cuba dirosakkan dan pihaknya akan terus mempertahankan soal integriti supaya terus mendapat kepercayaan rakyat.

“Apa yang berlaku adalah usaha musuh politik untuk cuba merosakkan integriti PN, namun PAS dan Bersatu serta rakan komponen lain masih lagi sebagai satu pasukan.

“Bahkan kita juga tetap mengadakan mesyuarat secara bersama dalam beberapa hal, termasuk persiapan bagi menghadapi Pilihan Raya Negeri (PRN), pembahagian kerusi dan sebagainya,” katanya menurut laporan Utusan.

Pada 10 Mac lalu, Muhyiddin mengaku tidak bersalah atas enam pertuduhan membabitkan dakwaan menggunakan kedudukan mendapatkan rasuah RM232.5 juta dan kesalahan pengubahan wang haram berjumlah RM195 juta.

Dua hari kemudian, Muhyiddin sekali lagi didakwa di Mahkamah Sesyen Shah Alam atas pertuduhan berkaitan pengubahan wang haram berjumlah RM5 juta, awal tahun lalu.

Tuan Ibrahim yang juga Ahli Parlimen PN Kubang Kerian berkata, beliau percaya semua parti politik tidak terkecuali menerima dana atau sumbangan politik daripada pihak tertentu.

Bagaimanapun tegas beliau, perkara tersebut tidak merencatkan setia kawan PAS dengan Bersatu serta komponen lain dalam PN serta mengganggu persiapan pilihan raya.

“Gerak kerja di akar umbi tetap berjalan bahkan kita percaya rakyat masih lagi bersama PN,’’ katanya.


Serangan bom, pembakaran di 17 tempat gegar Selatan Thailand

Letupan dan kebakaran tercetus di sekurang-kurangnya 17 lokasi di Selatan Thailand, hari ini (17 Ogos), dalam apa yang kelihatan seperti beberapa serangan terancang yang mencederakan tujuh individu, kata pihak berkuasa.

Pengeboman dan pembakaran berlaku selepas tengah malam dan menyasarkan kedai serbaneka serta sebuah stesen minyak di tiga wilayah, Yala, Pattani, dan Narathiwat, menurut kenyataan polis dan tentera.

Tiada siapa yang mengaku bertanggungjawab atas serangan setakat ini.

Di wilayah Yala, bom meletup di dalam kedai 7-Eleven yang terletak dalam stesen minyak PTT di daerah Yaha.

Kapten Polis Sarayut Kochawong, seorang penyiasat di balai polis Yala, berkata kira-kira jam 11.50 malam seorang lelaki memakai topeng muka dan pakaian wanita Islam masuk ke dalam kedai dan meletakkan beg hitam di kaunter.

Kira-kira 10 minit kemudian bom di dalam beg itu meletup. Letupan itu menyebabkan beberapa kerosakan pada stor tetapi tidak menyebabkan kemalangan jiwa.

Di daerah Bannang Sata, kira-kira tengah malam, empat lelaki menunggang dua motosikal dan melemparkan bom pembakar ke arah kedai 7-Eleven, di kampung Moo 2 di tambon Bannang Sata. Kebakaran menyebabkan sedikit

Wilayah di Selatan Thailand di sepanjang sempadan dengan Malaysia telah menyaksikan pemberontakan peringkat rendah selama berdekad-dekad, di mana kerajaan Thai telah memerangi kumpulan pejuang yang menuntut kemerdekaan untuk wilayah Pattani, Yala, Narathiwat dan sebahagian Songkhla yang majoriti penduduknya beragama Islam.

Konflik yang berlaku sejak 2004 lalu mengorbankan lebih 7,300 orang, menurut kumpulan Deep South Watch, yang memantau keganasan itu.

Rundingan damai yang bermula pada 2013 telah menghadapi gangguan berulang kali.

Serangan pada Rabu berlaku selepas kerajaan Thailand awal tahun ini memulakan semula rundingan dengan kumpulan pemberontak utama, Barisan Revolusi Nasional, selepas tertangguh selama dua tahun akibat pandemik Covid-19.

Pertubuhan Pembebasan Bersatu Patani (PULO), yang diketepikan daripada pusingan terbaharu rundingan, melakukan pengeboman pada Ramadan lalu sambil mendakwa dialog itu tidak inklusif. Kerajaan telah menyatakan bersedia untuk berbincang dengan semua kumpulan.

Ketua pertubuhan itu, Kasturi Makhota, memberitahu Reuters bahawa serangan pada Rabu itu “tiada kaitan dengan PULO”.


KM Pulau Pinang gembira lawatan KJ, minta maaf atas tuduhan isu vaksin

Selepas terpalit dengan kontroversi sumbangan dua juta dos vaksin yang kononya dari sebuah syarikat swasta Ketua Menteri Pulau Pinang, Chow Kon Yeow hari ini ‘bertentang mata’ dengan Menteri Sains, Teknologi dan Inovasi Khairy Jamaluddin Abu Bakar di negeri Pulau Mutiara itu.

Kunjungan Khairy Jamaluddin ke Pulau Pinang itu bagi meninjau Pusat Pemberian Vaksin (PVV), vaksin AstraZeneca untuk diberikan kepada rakyat negeri itu, di Setia SPICE Arena (PISA) Bayan Lepas.

Lawatan itu sekaligus mencatat memori manis apabila sebelum ini mereka berdua saling ‘berbalah’ dalam isu kontroversi berkenaan.

Tidak dapat menyembunyikan perasaan teruja dan gembiranya, Kon Yeow dalam ucapannya menghargai kunjungan amat bermakna daripada Ahli Parlimen Rembau itu.

“Saya mengalu-alukan lawatan kerja oleh YB Menteri ke Pulau Pinang, bagi meninjau persiapan untuk pengoperasian vaksinisasi mulai bulan ini (Jun), dan seterusnya.

“Saya juga mengalu-alukan pengumuman bahawa negeri Pulau Pinang adalah yang dikenal pasti untuk menyempurnakan program vaksinasi ini pada bulan Oktober nanti, ini bermakna untuk sampai kepada sasaran kita anggarkan iaitu matlamat harian sembilan hingga 10 ribu penduduk Pulau Pinang akan divaksin,” katanya.

Terdahulu, Khairy Jamaluddin sebelum ini menjelaskan Pulau Pinang antara negeri yang dikenal pasti untuk dijadikan PVV mega bagi meningkatkan lagi keupayaan pemberian vaksin yang lebih menyeluruh.

Sementara itu Khairy dalam sidang medianya berkata,setakat hari ini seramai 3,212,873 rakyat Malaysia telah divaksin.

Katanya, ia termasuk dos pertama dan kedua.

“Daripada segi populasi mereka yang menerima vaksin, Malaysia adalah melepasi Indonesia, Thailand, Filipina dan lain-lain,” katanya.

Terdahulu dalam isu pemberian vaksin, Kon Yeow tampil memohon maaf.

Kon Yeow berkata, perkara itu dilihat sebagai suatu perkembangan yang amat malang kerana bukan menjadi hasrat kerajaan negeri untuk berperang mulut dengan mana-mana pihak termasuk Kerajaan Persekutuan.

“Matlamat utama ketika ini adalah mendapatkan bekalan vaksin tambahan pada kadar segera berikutan peningkatan mendadak kes bagi memastikan kadar vaksinasi boleh dipercepatkan demi melindungi nyawa serta menyelamatkan ekonomi rakyat negeri ini secara keseluruhan.

“Oleh itu, saya mengambil kesempatan untuk memohon maaf kerana tercetusnya kontroversi ini dan berharap kita akan meneruskan segala usaha dalam menghadapi cabaran pandemik Covid-19 seterusnya demi kebaikan seluruh rakyat di negara ini,” katanya.


PH, BN main politik paling kotor untuk rosakkan imej PN, Bersatu

Marak gelombang sokongan rakyat kepada Perikatan Nasional (PN), khususnya ketika Pilihan Raya Umum Ke-15 (PRU-15) lalu, menyebabkan musuh politik ketakutan, sehingga sanggup melakukan cara paling kotor untuk merosakkan imej pemimpin Bersatu.

Setiausaha Agung Bersatu, Datuk Seri Hamzah Zainudin berkata Bersatu kini menjadi tempat untuk rakyat, khususnya Bumiputera bergantung harap, selain mendapat dukungan besar pengundi dalam PRU-15 lalu, terutama daripada golongan muda.

“Parti yang telah banyak berjasa kepada rakyat, walaupun umurnya baru menginjak 6 tahun – terutamanya ketika Presiden kita, Tan Sri Muhyiddin Yassin memimpin negara.

“Kekuatan inilah yang ditakuti oleh musuh-musuh politik kita. Sinar inilah yang tidak disenangi oleh mereka. Marak gelombang sokongan rakyat inilah yang mahu dibunuh oleh mereka dengan cara yang paling kejam, kotor dan zalim – dengan cara merosakkan imej pemimpin serta parti kita.

“Satu demi satu pemimpin kita disiasat dan didakwa dengan pertuduhan politik. Tidak cukup dengan fitnah jahat ke atas pemimpin, akaun parti juga dibekukan dan seboleh mungkin mereka mahu parti ini dilumpuhkan.

“Inilah dia politik kotor yang dimainkan oleh mereka. Pendakwaan terpilih bermotifkan politik dan penganiayaan,” katanya berucap pada Perhimpunan Agung Tahunan (PAT) Bersatu di Menara PGRM di ibu negara, hari ini (Ahad, 12 Mac 2023).

Sehubungan itu, Hamzah yang juga Ahli Parlimen Larut serta Ketua Pembangkang mengingatkan bahawa penguasa yang zalim tidak akan bertahan lama, dan penindasan yang bersulam dendam kesumat itu bakal menjerat leher mereka sendiri.

Sambil memetik bagaimana Allah SWT menghancurkan kekuasaan Raja Jalut – seorang pemerintah yang zalim, angkuh dan menindas rakyat serta musuhnya, tersembam ditangan pemuda belasan tahun – Hamzah mengingatkan bahawa kezaliman akan dibalas dengan kehancuran.

Menurutnya pemuda belasan tahun itu adalah Nabi Daud AS dan kisahnya diriwayatkan dalam surah Al-Baqarah ayat 251 untuk dijadikan pedoman semua.

“Hari ini kerajaan campuran Pakatan Harapan-Barisan Nasional (PH-BN) menzalimi kita. Menzalimi Bersatu dan Perikatan Nasional. Mereka memperalatkan agensi-agensi kerajaan untuk melakukan character assassination ke atas pemimpin serta parti kita.

“Mereka melakukan pendakwaan terpilih – yang bermotif politik serta penganiayaan. Tetapi yakinlah, pecayalah, kita di pihak yang benar

“Masakan tidak. Siasatan belum pun lengkap, kertas pertuduhan telah pun tersedia dan sengaja disebarkan untuk memalukan pemimpin kita – dan sudah tentu untuk memalukan parti kita.

“Malah ketika dalam mahkamah, sesudah pertuduhan telah pun dibacakan – apabila diminta dokumen lengkap oleh para peguambela kita, pihak mereka belum pun ada dokumen lengkap pertuduhan itu.

“Maknanya apa? Maknanya jelas, iaitu mereka hanya mahu melakukan pertuduhan politik bagi merosakkan imej Bersatu dan Perikatan Nasional,” katanya.

Hamzah yang juga bekas Menteri Dalam Negeri berkata PH-BN mahu menutup kebobrokan sendiri dan mengalih perhatian rakyat terhadap kegagalan pentadbiran kerajaan campuran dengan cara memfitnah dan menuduh kita.

“Tetapi rakyat tidak bodoh. Rakyat sedar yang mana intan – yang mana kaca. Rakyat tahu yang mana sekadar tin kosong – dan yang mana benar-benar layak memimpin negara.

“Buktinya sejak Khamis, berbakul-bakul kritikan, kutukan dan maki hamun rakyat ke atas Perdana Menteri Ke-10. Cuba kita lihat isu KWSP. Bukan cagaran yang rakyat mahukan, rakyat mahukan wang mereka.

“Sebab itu banyak cemuhan, kata nista dan kemarahan yang ditimbulkan oleh rakyat,” katanya.


Najib dan UMNO tidak berani tuntut wang RM114 juta, dedah sumber

Sudah hampir dua minggu lebih berlalu, namun Datuk Seri Najib Razak mahu pun UMNO masih tidak tampil menjelaskan berhubung status tuntutan wang sitaan RM114 juta yang kesnya sudah selesai di mahkamah.

Bekas Perdana Menteri itu juga beberapa kali membuat kenyataan yang bercanggah dan mengelirukan umum, awalnya wang tersebut dikatakan milik UMNO dan kemudiannya akan diagihkan sama rata dengan beliau.

Terbaharu pula, Najib berkata wang tersebut adalah milik UMNO dan tuntutan akan dilakukan oleh parti bukannya individu.

Peguam Najib, Tan Sri Muhammad Shafee Abdullah juga pada 20 Mei lalu ketika satu sidang media di bawah pokok berkata wang tersebut akan dituntut bersama Najib dan UMNO, dan kemudiannya akan dibahagikan secara sama rata.

Bagaimanapun hampir 19 hari berlalu, tidak diketahui sama ada UMNO atau Najib sudah membuat tuntutan atau masih belum.

Usaha Agenda Daily untuk mendapatkan penjelasan daripada Shafee juga masih gagal menerima jawapan. Tiada juga sebarang kenyataan rasmi daripada UMNO berhubung tuntutan wang tersebut.

Minggu lalu, kami melaporkan sumber dalaman memberitahu badan tertinggi parti, Majlis Tertinggi UMNO tidak ada mengeluarkan sebarang arahan kepada peguam parti untuk menuntut wang tersebut di mahkamah walaupun sebelum ini Najib mendakwa wang RM114 juta adalah derma kepada parti.

Terbaharu, Agenda Daily menerima maklumat daripada sumber dalaman yang mendedahkan Najib dan UMNO tidak berani untuk menuntut wang RM114 juta tersebut kerana ia bakal mengundang musibah yang lebih teruk kepada parti dan individu yang menuntut wang tersebut.

“Pertama, jika UMNO tuntut wang tersebut kemungkinan besar UMNO akan berdepan risiko diharamkan… jika parti diharamkan, ia satu musibah yang besar dan ia pasti akan menyebabkan masalah yang lebih besar kepada kami.

“Kedua, Najib juga tidak akan berani menuntut wang tersebut… jika beliau tuntut juga, nanti dia yang akan kena (tindakan undang-undang),” kata sumber itu.

Menurut sumber, Najib cuba memberi tekanan agar UMNO menjadi pihak utama untuk menuntut wang sitaan tersebut namun ia menerima tentangan daripada pemimpin utama parti dan juga Ahli Majlis Tertinggi yang tidak mahu terperangkap dengan permainan politik seorang individu.

“Parti adalah lebih penting daripada mahu menyelamatkan hanya seorang individu. Jika UMNO mengikut juga nasihat seorang individu yang kita tidak tahu masa depannya ia akan memusnahkan parti dan adakah kita mahu lihat ia berlaku?

“Kalau parti pun digadaikan, apa lagi yang tinggal untuk orang Melayu? Isu wang RM114 juta hanya akan menyebabkan parti musnah, mustahil kami mahu ikut telunjuk seorang individu yang sedang berdepan kes mahkamah,” katanya.

Baru-baru ini, Hakim Mahkamah Tinggi, Datuk Muhammad Jamil Hussin dalam penghakimannya, berkata mahkamah mendapati pihak pendakwaan gagal membuktikan wang dirampas dari sebuah premis milik Obyu Holdings Sdn Bhd itu diperoleh daripada kesalahan pecah amanah.

Bagaimanapun, status wang berjumlah RM114,164,393.44 tidak diputuskan selepas tiada sebarang perintah dikeluarkan mahkamah sama ada ia akan dikembalikan kepada pemilik atau disimpan kerajaan.

Untuk rekod, Najib dan UMNO masih belum mengeluarkan sebarang kenyataan berhubung status wang tersebut.


Sekolah dibuka, kluster import naik, semua mesti waspada: KP Kesihatan

Kementerian Kesihatan (KKM) mengingatkan semua pihak supaya mengambil serius berhubung penularan Covid-19 dalam kalangan pelajar susulan pembukaan semula sesi persekolahan penggal ketiga 2021/2022 yang bermula semalam dan hari ini.

Peningkatan kluster pendidikan yang terjadi pada minggu lepas perlu diambil serius oleh semua pihak yang terlibat dengan aktiviti pembukaan semula persekolahan, kata Ketua Pengarah Kesihatan Tan Sri Dr Noor Hisham Abdullah.

Dalam kenyataan hari ini beliau mengingatkan bahawa pematuhan prosedur operasi standard (SOP) serta keselamatan dan kesihatan warga sekolah perlu diberi perhatian yang lebih agar kewujudan kluster baharu pendidikan dapat dicegah.

Sejak semalam dan hari ini, empat juta pelajar sekolah rendah dan menengah seluruh negara memulakan sesi persekolahan bagi penggal ketiga, 2021/2022 melibatkan 1.2 juta pelajar daripada negeri kumpulan A yang memulakan sesi persekolahan semalam, manakala 2.8 juta pelajar membabitkan negeri kumpulan B, hari ini.

“Ini kerana ia boleh mengakibatkan jangkitan yang lebih meluas dalam kalangan pelajar, guru, pekerja di institusi pengajian, dan juga kepada keluarga mereka, seterusnya merebak pula ke komuniti.

“Selain itu, peningkatan kluster kumpulan berisiko tinggi juga agak membimbangkan kerana jangkitan Covid-19 kepada golongan tersebut akan mendedahkan mereka kepada risiko gejala yang lebih teruk sekiranya tidak divaksinasi atau status vaksinasi sudah melebihi tiga bulan.

“Oleh itu, segeralah mendaftar dan dapatkan vaksin Covid-19 atau dos penggalak sekiranya layak untuk mengurangkan risiko jangkitan yang serius sekali gus membina imuniti kelompok,” katanya.

Beliau juga menggesa semua pihak mematuhi SOP dan perkukuhkan tindakan kesihatan kendiri dengan mengamalkan TRIIS (Test, Report, Isolate, Inform and Seek) bagi mendidik diri menjadi individu bertanggungjawab dan melindungi orang lain daripada risiko jangkitan.

Dr Noor Hisham juga mengingatkan susulan peningkatan kluster import sejak dua minggu lalu, semua individu yang diarah menjalani kuarantin wajib di tempat kediaman atau rumah untuk terus mematuhi arahan tersebut, kekal dalam bilik berasingan, dan tidak bertemu dengan ahli rumah atau individu yang lain.

“Kegagalan mematuhi arahan ini akan menyebabkan penularan jangkitan Covid-19 termasuk varian Omicron kepada ahli keluarga dan dalam komuniti,” katanya.

Mengenai kapasiti hospital, beliau berkata penggunaan katil biasa di hospital pada Minggu Epidemiologi 1/2022 (ME1) kekal statik dengan 28 peratus pengisian, manakala katil di PKRC mencatatkan peningkatan penggunaan sebanyak lima peratus berbanding ME 52/2021.

Selain itu, penggunaan katil unit rawatan rapi dan penggunaan alat bantuan pernafasan telah menurun sebanyak satu peratus berbanding ME 52/2021.


Lebih 49.43 juta dos vaksin Covid-19 sudah diberikan sehingga semalam

Sebanyak 94.8 peratus atau 22,191,734 individu dewasa Malaysia telah melengkapkan suntikan vaksin masing-masing sehingga semalam, sejak Program Imunisasi Covid-19 Kebangsaan (PICK) dilancarkan 24 Februari lalu.

Sementara 97.5 peratus atau 22,830,806 lagi menerima sekurang-kurangnya satu dos daripada vaksin dua dos atau vaksin dos tunggal, lapor Kementerian Kesihatan (KKM) hari ini.

Menerusi laman sesawang COVIDNOW, KKM memaklumkan keseluruhannya 45,002,309 dos vaksin diberikan kepada golongan itu, termasuk 146,469 individu yang menerima dos penggalak.

Semalam, 55,613 dos diberikan di seluruh negara dengan 25,101 individu dewasa lengkap divaksin, 7,820 menerima sekurang-kurangnya dos pertama dan 22,692 lagi menerima dos penggalak.

Sementara itu, KKM juga memaklumkan sehingga semalam 58.8 peratus atau 1,851,024 remaja berusia antara 12 hingga 17 tahun telah lengkap divaksinasi, manakala 82.0 peratus atau 2,581,280 lagi menerima sekurang-kurangnya satu dos.

Sejumlah 4,432,304 dos vaksin telah diberikan kepada remaja sejak 20 September lalu. Semalam sahaja sebanyak 125,547 dos diberikan membabitkan 111,189 remaja melengkapkan sutikan vaksin masing-masing, dan 14,358 lagi menerima sekurang-kurangnya satu dos.

Secara keseluruhan, lebih 49.43 juta dos vaksin telah diberikan kepada semua penerima yang layak,

Daripada jumlah itu 73.6 peratus atau 24,042,758 penerima melengkapkan vaksinasi masing-masing, dan 77.8 peratus atau 25,412,086 individu menerima sekurang-kurangnya satu dos.

Semalam sebanyak 181,160 dos diberikan dengan 136,290 penerima lengkap divaksinasi, dan 22,178 menerima sekurang-kurangnya satu dos.


Russia kecam tindakan Zionis Israel serang Masjidil Aqsa, rakyat Palestin

Russia sebuah negara Kristian Ortodoks bersama beberapa negara Islam mengutuk serangan tentera rejim Zionis Israel ke atas rakyat Palestin dan Masjid Al-Aqsa di Baitulmaqdis semalam.

Kementerian Luar Russia dalam kenyataan hari ini berkata tindakan rejim Israel itu menimbulkan kebimbangan Moscow selain mengubah wilayah Gaza menjadi ‘penjara di bawah langit terbuka’.

Memetik laporan agensi berita Turki, Anadolu, Kremlin juga membidas sokongan Israel supaya Russia digantung daripada menganggotai Majlis Hak Asasi Manusia Pertu buhan Bangsa-Bangsa Bersatu (PBB).

Kementerian Luar Russia berkata rejim Zionis Israel menggunakan situasi di Ukraine bagi mengalih perhatian dunia terhadap isu Palestin.

“Seperti diketahui umum, setelah pelbagai pelanggaran dibuat terhadap keputusan Majlis Keselamatan (PBB) dan Perhimpunan Agung PBB, rejim Israel masih meneruskan pendudukan haram di wilayah Palestin.

“Keadaan itu telah mengakibatkan lebih 2.5 juta rakyat Palestin di Tebing Barat Sungai Jordan diusir ke kawasan terpencil dan terputus dari dunia luar.

“Semenanjung Gaza pada dasarnya telah menjadi ‘penjara terbuka,’ hingga memaksa dua juta rakyatnya bertahan di bawah sekatan laut, udara dan darat Israel hampir 14 tahun,” menurut kementerian itu.

Sekurang-kurangnya 205 rakyat Palestin cedera dalam pertempuran dengan tentera rejim Zionis Israel di perkarangan Masjid Al-Aqsa, Gerbang Damascus di Bandar Lama dan di daerah Sheikh Jarrah di Baitulmaqdis Timur, semalam (15 April 2022).

Russia juga menegaskan pendiriannya bahawa rampasan tanah dan harta yang terletak di atasnya, serta kewujudan penempatan oleh Israel di wilayah Palestin yang diduduki, termasuk Baitulmaqdis Timur, bertentangan dengan undang-undang antarabangsa.

“Tindakan sedemikian adalah melanggar undang-undang antarabangsa dan menghalang penyelesaian aman berdasarkan kewujudan dua negara – Palestin dan Israel,” katanya.

Polis dan askar Zionis menyerang umat Islam di dalam Masjid Al-Aqsa ketika mereka sedang menunaikan solat Tarawih. – Agensi


Penghakiman penuh kes basikal lajak: Pendakwaan buktikan Sam salah

Mahkamah Tinggi Johor Bahru mensabitkan kerani, Sam Ke Ting, atas pertuduhan memandu secara melulu sehingga menyebabkan kematian lapan remaja berbasikal lajak pada 2017, selepas berpuas hati bahawa pendakwaan berjaya membuktikan kes itu mengikut Seksyen 41(1) Akta Pengangkutan Jalan 1987.

Hakim Abu Bakar Katar dalam penghakiman penuhnya berkata, pihak responden turut didapati gagal mengemukakan pembelaan pada peringkat pendakwaan perbicaraannya.

Beliau berkata, kenyataan tidak bersumpah wanita berusia 27 tahun itu dari kandang tertuduh selepas Mahkamah Tinggi memerintahkannya untuk membela diri, adalah penafian kosong semata-mata yang difikirkan kemudian.

“Responden (Ke Ting) dalam pembelaannya menyatakan tidak nampak kumpulan basikal di tempat kemalangan dan ada kenderaan lain yang melanggar basikal mangsa sebelum melarikan diri. Namun, versi ini tidak pernah ditimbulkan responden ketika kes pendakwaan.

“Mahkamah Bicara (Mahkamah Majistret) telah terkhilaf apabila gagal menimbangkan pembelaan responden tidak menimbulkan sebarang keraguan yang munasabah atas kes pendakwaan, khasnya responden yang memandu keretanya secara berbahaya, mengambil kira keadaan jalan yang berselekoh dan berbukit.

“Mahkamah Bicara turut terkhilaf apabila menerima pembelaan responden tidak mengetahui adanya aktiviti basikal lajak pada malam kejadian, sebagai alasan untuk memandu keretanya secara berbahaya sehingga mengorbankan lapan mangsa.

“Responden seharusnya memandu kereta dengan lebih berhati-hati dan bukannya memandu dengan laju sehingga menyebabkan kemalangan itu. Responden juga sepatutnya menyedari kawasan kemalangan itu, pencahayaannya tidak begitu terang kira-kira jam 3.20 pagi ketika kejadian berlaku, tambahan pula jarak penglihatan ke hadapan agak terhad.

“Sehubungan itu, responden seharusnya sedar ada risiko yang mungkin boleh berlaku jika memandu keretanya melebihi had 50 kilometer sejam sebelum sampai di tempat kemalangan,” katanya seperti dilapor BH.

Rabu lalu, mahkamah memerintahkan Ke Ting dipenjara enam tahun dan didenda RM6,000 atas kesalahan memandu secara melulu sehingga menyebabkan kematian lapan remaja berbasikal lajak pada 2017.

Abu Bakar dalam keputusannya terhadap rayuan kes itu, turut memerintahkan Ke Ting menjalani hukuman penjara enam bulan lagi jika gagal membayar denda, selain hilang kelayakan memandu selama tiga tahun berkuat kuasa selepas selesai menjalani hukuman penjara.

Ia sekali gus mengetepikan keputusan Mahkamah Majistret pada 10 Oktober lalu, yang mengekalkan keputusan untuk melepas dan membebaskan responden daripada pertuduhan berkenaan.

Dalam tragedi berdarah kira-kira jam 3.20 pagi 18 Februari 2017 di Jalan Lingkaran Dalam, di sini, lapan remaja berbasikal lajak maut, manakala empat parah dan empat lagi turut cedera dirempuh kereta.

Remaja yang maut ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14; dan Haizad Kasrin, 16.

Seterusnya dalam penghakiman penuh itu lagi, Abu Bakar berkata, responden dalam pembelaannya juga gagal menimbulkan sebarang keraguan yang munasabah atas kes pendakwaan.

Sebaliknya, beliau berkata, pendakwaan berjaya membuktikan kes melampaui keraguan munasabah.

“Oleh itu, mahkamah ini mengakaskan (mengetepikan) keputusan Mahkamah Bicara yang melepas dan membebaskan responden di akhir kes pembelaan.

“Mahkamah ini selanjutnya memutuskan responden adalah bersalah dan disabitkan pertuduhan mengikut Seksyen 41 (1) Akta Pengangkutan Jalan 1987,” katanya.


1,294 kes baharu Covid-19 dilapor

Jumlah kes baharu Covid-19 yang dilaporkan dalam tempoh 24 jam lalu ialah 1,294 kes menjadikan kes kumulatif sebanyak 347,972.


Kadar kebolehjangkitan Covid-19 di England cecah 1 nisbah 50

Kadar kebolehjangkitan Covid-19 di England mencecah paras tertinggi sejak awal tahun ini, mencapai nisbah kira-kira 1 dalam 50 orang pada minggu yang berakhir pada 22 Oktober, kata Pejabat Statistik Kebangsaan Britain (ONS) pada Jumaat.

Purata jangkitan meningkat berterusan bagi lima minggu, berbanding 1 nisbah 55 orang pada minggu sebelumnya, kata ONS.

Kadar kebolehjangkitan 1 nisbah 50 orang dicatat pada minggu terakhir Januari lalu, sejurus sebelum England melaksanakan perintah penutupan atau ‘lockdown’ ketika.

Sejak itu program vaksinasi telah menyekat kes kematian akibat Covid-19.

Tinjauan terbaharu ONS meliputi minggu ketika Britain melaporkan lebih daripada 50,000 kes harian buat kali pertama sejak Julai. Sejak itu, kes yang dilaporkan setiap hari telah menurun.

Peratusan individu yang diuji positif untuk Covid-19 di England juga kekal tertinggi dalam kalangan kanak-kanak.

ONS menganggarkan 9.14 peratus kanak-kanak sekolah dijangkiti Covid-19 pada minggu yang berakhir pada 22 Oktober.

Dengan banyak sekolah mula bercuti minggu ini, Agensi Keselamatan Kesihatan UK menggesa pelajar untuk menjalani ujian sebelum mereka kembali ke sekolah.

UK pada Jumaat melaporkan 43,467 kes baharu Covid-19 dan 186 kematian. – Agensi


Shafee dibenar pinda tarikh pelepasan sementara pasport

Mahkamah Tinggi Kuala Lumpur hari ini (13 September) membenarkan permohonan peguam Tan Sri Muhammad Shafee Abdullah untuk meminda tarikh pelepasan pasport bagi membolehkannya menghadiri mesyuarat perundangan di Australia dengan peguam kanan dari United Kingdom.

Muhammad Shafee memohon untuk meminda tarikh pelepasan sementara pasportnya itu kepada 15 September hingga 19 September 2022. Tarikh sebelum ini ialah 6 September hingga 12 September 2022.

Hakim Datuk Muhammad Jamil Hussin membenarkan permohonan Muhammad Shafee itu selepas Timbalan Pendakwa Raya Afzainizam Abdul Aziz tidak membantah permohonan tersebut, menurut Bernama.

Terdahulu, peguam Wee Yeong Kang yang mewakili Muhammad Shafee berkata pihaknya memohon untuk meminda tarikh pelepasan sementara pasport anak guamnya dari 6-12 September 2022 kepada 15-19 September 2022 dan dipulangkan semula kepada mahkamah pada 22 September.

“Tan Sri Muhammad Shafee perlu menangguhkan penerbangannya ke Australia kerana peguam kanan Geoffrey Robertson memerlukan sedikit masa untuk memahami dan menghalusi dokumen sebelum beliau bersedia untuk memberi nasihat serta cadangan kepada Tan Sri,” katanya.

Muhammad Shafee, 70, peguam utama kepada bekas Perdana Menteri Datuk Seri Najib Razak dalam kes SRC International Sdn Bhd dan 1Malaysia Development Berhad (1MDB) menyerahkan pasportnya kepada mahkamah pada September 2018 selepas beliau sendiri didakwa di mahkamah.

Permohonan bagi pelepasan sementara pasportnya untuk ke luar negara beberapa kali sebelum ini juga dibenarkan mahkamah.

Muhammad Shafee didakwa atas dua pertuduhan menerima RM9.5 juta yang merupakan hasil aktiviti haram melalui dua cek yang dikeluarkan oleh Najib yang dimasukkan ke dalam akaun CIMB Bank Berhad miliknya.

Beliau juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.

Pada 12 Mei lepas, pihak pendakwaan menutup kes berkenaan selepas memanggil lapan saksi pada perbicaraan yang bermula 21 Mei 2021 dan hujahan lisan ditetapkan pada 15 September.


Pelabur beri reaksi negatif cadangan Cukai Makmur, Bursa menjunam

Para pelabur memberi reaksi negatif terhadap cadangan kerajaan kerajaan yang mahu memperkenalkan Cukai Makmur semasa pembentangan Bajet 2022 Jumaat lalu, malah Bursa Malaysia ditutup rendah hari ini dengan tekanan jualan dilihat di seluruh papan.

Menurut laporan Bernama, Pada 5 petang, petunjuk pasaran FTSE Bursa Malaysia KLCI (FBM KLCI) turun 31.39 mata atau 2.01 peratus kepada 1,530.92 daripada paras penutup 1,562.31 pada Jumaat minggu lepas.

Indeks itu yang dibuka rendah turun 16.32 mata kepada 1,545.87, turun naik antara paras 1,526.60 dan 1,545.99 sepanjang sesi dagangan hari ini.

Di keseluruhan pasaran, kaunter rugi mengatasi kaunter untung sebanyak 996 berbanding 178, manakala 327 kaunter tidak berubah, 773 tidak diniagakan dan 14 yang lain digantung.

Jumlah dagangan meningkat kepada 3.47 bilion unit bernilai RM3.23 bilion daripada 3.03 bilion unit bernilai RM2.35 bilion pada Jumaat.

Seorang peniaga berkata Bursa Malaysia kekal lemah sejak pasaran dibuka hari ini meskipun penutupan kukuh di Wall Street pada Jumaat minggu lepas apabila cadangan Cukai Makmur itu mendapat reaksi negatif dan menjejaskan sentimen pasaran.

Naib Presiden Penyelidikan Ekuiti Rakuten Trade Sdn Bhd Thong Pak Leng berkata indeks petunjuk pasaran itu diseret turun terutamanya oleh saham wajaran tinggi perbankan.

“Bagaimanapun, kami percaya penilaian pasaran tempatan masih kekal menarik berbanding pasaran serantau lain.

“Bagi minggu ini, kami menjangkakan indeks petunjuk pasaran terus stabil, dengan sokongan segera pada 1,520 diikuti paras sokongan psikologi sekitar 1,500 manakala paras ketahanan pada 1,550 dan kemudiannya pada 1,580,” katanya kepada Bernama.

Di peringkat serantau, katanya, pasaran ekuiti bercampur-campur berikutan sentimen yang bercampur-campur dengan ekuiti Jepun ditutup tinggi apabila para pelabur memberi reaksi positif kepada keputusan pilihan raya umum yang menyaksikan kemenangan kepada Perdana Menteri Fumio Kishida.

Sementara itu, ekuiti China dan Hong kong ditutup rendah selepas data menunjukkan aktiviti perkilangan di China menyusut bulan lepas mencerminkan penurunan seterusnya ekonomi nombor dua dunia itu, katanya.

Nikkei 225 Jepun meningkat 2.61 peratus kepada 29,647.08, Indeks Straits Times Singapura menokok 0.66 peratus kepada 3,219.35 dan Kospi Korea Selatan naik 0.28 peratus kepada 2,978.94 tetapi Indeks Hang Seng Hong Kong jatuh 0.88 peratus kepada 25,154.32.

Dalam kalangan saham wajaran tinggi, Maybank, IHH Healthcare dan Tenaga turun enam sen setiap satu masing-masing kepada RM7.99, RM6.48 dan RM9.60, Public Bank susut 13 sen kepada RM4.04 manakala Petronas Chemicals turun 34 sen kepada RM8.35.

Dalam kalangan kaunter cergas, AirAsia X berkurangan dua sen kepada 7.5 sen, KNM susut 1.5 sen kepada 19 sen, Hextar Industries meningkat tiga sen kepada 17.5 sen manakala MMAG dan Ta Win tidak berubah masing-masing kepada 10.5 sen dan 15.5 sen.

Di papan indeks, Indeks FBM Emas turun 228.83 mata kepada 11,330.17, Indeks FBMT 100 susut 229.59 mata kepada 10,959.50, FBM 70 berkurangan 332.58 mata kepada 14,969.79, Indeks FBM Emas Shariah jatuh 225.52 mata kepada 12,366.07d an FBM ACE turun 45.94 mata kepada 7,050.23.

Mengikut sektor, Indeks Produk dan Perkhidmatan Perindustrian susut 4.65 mata kepada 202.14, Indeks Perladangan turun 75.41 mata kepada 6,713.41, dan Indeks Perkhidmatan Kewangan jatuh 431.94 mata kepada 15,157.27.

Jumlah dagangan Pasaran Utama meningkat kepada 2.27 bilion saham bernilai RM2.89 bilion daripada 2.01 bilion saham bernilai RM2.09 bilion pada Jumaat minggu lepas.

Jumlah dagangan waran menokok kepada 351.95 juta unit bernilai RM52.52 juta berbanding 217.27 juta unit bernilai RM33.86 juta sebelumnya.

Jumlah dagangan di Pasaran ACE naik kepada 838.38 juta saham bernilai RM288.84 juta 804.57 juta saham bernilai RM230.11 juta.

Kaunter produk dan perkhidmatan pengguna menyumbang 331.17 juta saham yang diniagakan di Pasaran Utama, produk dan perkhidmatan perindustrian (757.93 juta), pembinaan (114.81 juta), teknologi (232.81 juta), SPAC (sifar), perkhidmatan kewangan (188.63 juta), hartanah (231.03 juta), perladangan (27.78 juta), REITs (4.89 juta), dana tertutup (26,600), tenaga (219.85 juta), penjagaan kesihatan (35.05 juta), telekomunikasi dan media (43.87 juta), pengangkutan dan logistik (69.21 juta) dan utiliti (15.85 juta).


Saman LHDN: Mahkamah Rayuan tolak permohonan peguam Najib, anak

Mahkamah Rayuan di sini hari ini menolak permohonan peguam Tan Sri Muhammad Shafee Abdullah, yang mewakili Datuk Seri Najib Razak dan anaknya Datuk Mohd Nazifuddin, untuk merujuk isu perlembagaan melibatkan Seksyen 106 (3) Akta Cukai Pendapatan 1967 ke Mahkamah Persekutuan.

Panel tiga hakim diketuai Datuk Abdul Karim Abdul Jalil memutuskan untuk meneruskan mendengar rayuan bekas Perdana Menteri (Najib) dan anaknya berhubung saman yang dikemukakan Lembaga Hasil Dalam Negeri (LHDN) bagi mendapatkan tunggakan cukai pendapatan terhadap mereka.

“Kami tidak menyebelahi anda dalam permohonan ini, untuk membawa perkara ini ke Mahkamah Persekutuan bagi menentukan isu perlembagaan melibatkan Seksyen 106 (3),” kata Hakim Abdul Karim kepada Muhammad Shafee.

Memetik Bernama, Hakim Mahkamah Rayuan, Hakim Abdul Karim berkata mahkamah lebih memihak untuk meneruskan rayuan tersebut yang turut merangkumi isu perlembagaan dan perkara lain.

Hakim Abdul Karim bersidang bersama Hakim Datuk Vazeer Alam Mydin Meera dan Hakim Datuk Supang Lian kemudiannya menetapkan 9 Sept untuk mendengar rayuan itu.

Muhammad Shafee memohon untuk penangguhan perintah Mahkamah Tinggi sementara menunggu perbicaraan rayuan tetapi Hakim Abdul Karim berkata mahkamah tidak dapat memberikan penangguhan itu.

Pada prosiding hari ini yang diadakan secara dalam talian, Muhammad Shafee meminta Mahkamah Rayuan merujuk lima persoalan undang-undang termasuk kesahihan Seksyen 106 (3) kerana beliau berkata ia adalah isu penting.

Muhammad Shafee berkata beliau akan memohon kepada Mahkamah Persekutuan untuk korum hakim seramai lima atau tujuh orang, memutuskan mengenai isu perlembagaan termasuk persoalan sama ada Seksyen 106 (3) adalah tidak berperlembagaan dan ultra vires kerana ia telah merampas kuasa kehakiman mahkamah yang dijamin oleh Perkara 121 Perlembagaan Persekutuan.

Bagaimanapun, Peguam Kanan Hasil Dr Hazlina Husain tidak bersetuju, mengatakan tiada kekaburan mengenai tafsiran Sekyen 106 (3) sambil menambah bahawa tiada apa-apa yang tidak berperlembagaan dalam seksyen itu.

Seksyen 106 (3) menyatakan mana-mana prosiding di bawah seksyen itu, mahkamah tidak perlu melayan sebarang rayuan bahawa jumlah cukai yang ingin didapatkan kerajaan antaranya sebagai berlebihan, dinilai secara tidak tepat, di bawah rayuan atau dinaikkan secara tidak tepat.

Najib dan Nazifuddin merayu terhadap keputusan dua Mahkamah Tinggi berasingan yang membenarkan permohonan LHDN untuk penghakiman terus bagi mendapatkan semula tunggakan cukai sebanyak RM1.69 bilion daripada Najib dan RM37.6 juta (Nazifuddin).

Pada 22 Julai tahun lepas, Hakim Mahkamah Tinggi Datuk Ahmad Bache membenarkan permohonan LHDN mendapatkan penghakiman terus terhadap Najib dalam kes saman tunggakan cukai pendapatan berjumlah RM1.69 bilion daripada Najib bagi tempoh 2011 hingga 2017.

Najib gagal dalam rayuannya di Mahkamah Tinggi pada 14 Jun lalu untuk menggantung pelaksanaan perintah penghakiman terus itu.

LHDN pada 4 Feb tahun ini, mengeluarkan notis kebankrapan terhadap Najib berikutan Ahli Parlimen Pekan itu gagal membayar jumlah tersebut.

Mengikut Seksyen 103 (2) Akta Cukai Pendapatan 1967, seseorang yang diperintahkan membayar hutang itu perlu menjelaskan bayaran itu kepada LHDN walaupun beliau memfailkan rayuan.

Sementara itu, Nazifuddin pula pada 6 Julai tahun lepas, Hakim Mahkamah Tinggi Ahmad Zaidi Ibrahim memerintahkan beliau membayar tunggakan cukai berjumlah RM37.6 juta bagi tempoh 2011 dan 2017 selepas membenarkan permohonan LHDN untuk penghakiman terus.

Notis kebankrapan dikeluarkan kepadanya pada 30 April tahun ini selepas dia gagal membayar jumlah itu.

Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.


Acara ambang tahun baharu kekal walaupun mangsa banjir bersedih

Tanpa peduli kesengsaraan dan kesedihan mangsa banjir, Kerajaan Sarawak kekal dengan keputusan untuk ‘bergembira’ menganjurkan Sambutan Ambang Tahun Baharu 2023, 31 Disember ini.

Bagaimanapun, sambutan simbolik memperingati perjuangan dan kemenangan rakyat negeri itu dalam mendepani cabaran sepanjang tahun ini, akan dilakukan dalam skala lebih kecil.

Ia juga sebagai satu bentuk solidariti dan kebersamaan kerajaan negeri dalam membantu serta mengurangkan beban yang ditanggung oleh rakyat negeri ini yang terkesan dengan bencana banjir.

Menteri Pelancongan, Industri Kreatif dan Seni Persembahan Sarawak, Datuk Seri Abdul Karim Rahman Hamzah berkata, keputusan itu juga telah dibuat selepas mendapatkan nasihat daripada Kabinet Kerajaan Negeri dan Premier Sarawak, Tan Sri Abang Johari Tun Openg.

“Atas nasihat serta bagi menyahut seruan Perdana Menteri agar acara seperti ini ditunda, maka kita bertindak mengecilkan skala sambutan kemudian berpindah ke stadium perpaduan, di mana dari segi pengisian, persembahan nyanyian dan sebagainya masa dikekalkan.

“Ini bukan bererti kalau kita menghadapi musibah pada hujung tahun, terus semuanya kita hentikan, kemalangan dan kematian berlaku setiap hari, sambutan ini kelak adalah untuk mengingati peristiwa yang berlaku dalam negeri dari Januari hingga Disember,” katanya menurut laporan Awani.

Terdahulu Perdana Menteri Datuk Seri Anwar Ibrahim memberitahu Kerajaan Persekutuan telah membatalkan Sambutan Ambang Tahun Baharu 2023 di Dataran Merdeka pada 31 Disember ini berikutan keadaan beberapa negeri yang dilanda musibah banjir.

Abdul Karim berkata adalah tidak wajar sekiranya Sambutan Ambang Tahun Baru dibatalkan akibat banjir yang secara realiti adalah bencana alam yang sering dialami rakyat seluruh negara termasuk Sarawak setiap kali penghujung tahun.

“Saya tidak menafikan banjir yang teruk ada berlaku setiap tahun, maka adakah setiap kali banjir hujung tahun, sambutan tahun baru akan dibatalkan, kerana setiap hujung tahun akan berlaku juga musim monsun, bagi saya tidak salah meraikan tahun baru tetapi biarlah dalam keadaan bersederhana serta bersimpati kepada mangsa.

“Ada perkara yang perlu kita raikan, dan kita juga mengingati mereka yang menghidapi musibah bencana, mereka yang berperang melawan Pandemik Covid-19, dan kita juga mula menyaksikan peningkatan kemasukan pelancong ke Sarawak yang kini mencecah jutaan orang, rakyat gembira dan inilah penyebab acara ini diteruskan,” katanya.